amanoisuno/poet huggingface dataset:
小飲示座中 陸游
鏡裏蕭蕭兩鬢衰，閑人正與老相宜。誰知翦燭焚香夜，恰是搓橙破橘時。莫道閉門無逸氣，尚能爲客誦新詩。君看江海寬多少，是處皆堪理釣絲。
摇落吟 陸游
素秋欲盡風雨惡，千林如掃俱摇落。年運而往秋復冬，念念元知已非昨。癡人顧欲吝此生，放翁憫汝笑絕纓。髮毛爪齒俱外物，天地大化終無情。我貧無以遺兒子，惟有一言持付爾。仕宦要能當百挫，爲農饑死無游惰。
插花 陸游
有花君不插，有酒君不持。時過花枝空，人老酒戶衰。今年病止酒，虛負菊花時。早梅行可探，家醞綠滿卮。君不强一醉，歲月復推移。新詩亦當賦，勿計字傾欹。
雨過行視舍北菜圃因望北村久之二首  其一 陸游
蔬畦躡屐愜幽情，檢校園丁日有程。得雨尚慳須灌溉，我來時聽桔槔聲。
雨過行視舍北菜圃因望北村久之二首  其二 陸游
吳牛嚙草卧斜陽，烏臼青紅未飽霜。急趁路乾來寓目，十分閑事却成忙。
居三山時方四十餘今三十六年久已謝事而連歲小稔喜甚有作 陸游
自問湖邊舍，衰殘俯仰中。謀身悲日拙，造物假年豐。稅足催科靜，禾登債負空。社醅邀里巷，膰肉飫兒童。衣及霜晨贖，爐先雪夜紅。陂塘趨版筑，垣屋訖宮功。盜息時雍象，人淳太古風。退夫無一事，鼓缶伴鄰翁。
幽居 陸游
百事徒勞無一成，幽居偶得稱幽情。傍籬叢枳寒猶綠，繞舍流泉夜有聲。饑坐炮燔多巨栗，醉歸懷袖有新橙。愛閑自是從來癖，敢竊區區納祿名。
曉晴肩輿至湖上 陸游
多稼如雲穫併空，牛闌樵擔畫圖中。梧桐已逐晨霜盡，烏臼猶爭夕照紅。脫網噞喁奔遠浦，避鷹撲握保深叢。旗亭人語燈初上，一醉何妨野老同。
戲作野興六首  其一 陸游
省事貧猶富，寬懷客勝家。充虛一簞飯，遣睡半甌茶。有興閑垂釣，逢歡醉插花。皋橋亦可死，處處是生涯。
戲作野興六首  其二 陸游
擾擾亭中客，悠悠局上棋。所遭元有命，自苦竟何爲。馮衍深尤婦，陶潜過責兒。奇文雖可貴，寱語豈非癡。
戲作野興六首  其三 陸游
久已挂吾冠，江邊歲又殘。心惟無愧怍，身取不饑寒。小酌三杯足，安居一席寬。東岡有泉脈，携杖試尋看。
戲作野興六首  其四 陸游
今年病微減，耕稼樂江村。燈火耿破屋，歌呼圍老盆。常時但葵莧，盛饌有雞豚。客散茅簷寂，蹣跚自閉門。
戲作野興六首  其五 陸游
出戶語鄰叟，與卿同一愚。逢人即如舊，臨事不勝迂。髮白花猶插，囊空酒亦沽。回思五十載，何處有榮枯。
戲作野興六首  其六 陸游
有酒皆堪醉，無山不可廬。遂初成近賦，孤憤悔前書。湘寺分經帙，廬山寄藥鉏。江頭霜葉滿，詩興屬騎驢。
道室書事 陸游
榻上一琴橫，中函太古聲。丹砂燒已死，芝草種初生。道勝魔軍破，方靈疾豎平。明朝有蜀使，細字報青城。
行飯至湖桑堰東小市 陸游
飽食無營是處遊，偶然來到埭東頭。芒鞋也似雙鳧快，漁艇真如一葉浮。樵擔行歌衝暝色，酒旗遮路賣新篘。任朱二老今安在，嘆息黄茅擁故丘。
負日戲作 陸游
困來兩眥似膠黏，底怪吳人號黑甜。安得他生不識字，朝朝就日卧茅簷。
遊西村 陸游
昨夜雨多溪水渾，不妨喚渡到西村。出遊始覺此身健，無食更知吾道尊。藥笈可賒山店酒，筇枝時打野僧門。歸來燈火茅簷夜，且復狂歌鼓盎盆。
初冬 陸游
平生詩句領流光，絕愛初冬萬瓦霜。楓葉欲殘看愈好，梅花未動意先香。暮年自適何妨退，短景無營亦自長。况有小兒同此趣，一窗相對弄朱黄。
遣懷 陸游
寬袂新裁大布裘，低篷初買小漁舟。舊交只有青山在，壯志皆因白髮休。漫道卧羆吞貉子，安能淅米向矛頭。山園芋栗秋方熟，一飽今知本易謀。
策杖 陸游
山翁老病入腰膂，坐覺諸兒行步奔。暫出衡門須策杖，千回上樹更堪論。
汲東山下井 陸游
從來耽酒須微祿，絕祿三年酒盞疏。百尺轆轤新浚井，一杯聊慰渴相如。
園中作二首  其一 陸游
誰采桄榔寄一枝，北來萬里爲扶衰。風光最愛初寒候，懷抱殊勝未老時。閑引微泉成曲澗，盡除枯蔓補疏籬。花前自笑童心在，更伴群兒竹馬嬉。
園中作二首  其二 陸游
病侵衰境頻須藥，日漏寒雲旋作晴。幽鳥喚回殘枕夢，蠻童扶下野堂行。書生本自安窮處，豐歲何妨樂太平。新買西村兩黄犢，閑招鄰曲議春耕。
園中 陸游
霜凋櫸柳枝無葉，風拆安榴子滿房。冬日園林元自好，老人懷抱自多傷。
短篷 陸游
射的山前繫短篷，快如魚鳥出池籠。試臨清鏡枯顱茁，不待丹砂兩頰紅。逐妄百年真自苦，造微一日有餘功。不須更說岷峨約，已覺蓬壺在眼中。
自適 陸游
遠遊思里巷，久困念耕桑。家釀傾醇碧，園蔬摘矮黄。利名因醉遠，日月爲閑長。今歲雖中熟，吾徒亦小康。
堂東小室深丈袤半之戲作 陸游
小室舍東偏，滿窗朝日妍。研池生細浪，香岫起微烟。欲極圖書樂，少須冰雪天。猶勝禪榻上，僅僅占三椽。
獨處二首  其一 陸游
蓬門終日閉，寂寂少人聲。納祿知身貴，傳家覺責輕。朝餐烹芋糝，夜坐爇松明。剗却彈棋局，此心如砥平。
獨處二首  其二 陸游
白氎敷床穩，烏藤倚壁斜。灰深惟畫字，燈暗不成花。似客猶居里，如僧未出家。孤村夜無月，何事有啼鴉。
探梅至東村 陸游
乞得殘骸已累年，柴車破弊不堪懸。閑愁正要供詩思，小疾何妨省酒錢。忍事漸多心混混，貯書雖少腹便便。今朝偶有尋梅興，春色爭來拄杖前。
讀史 陸游
青燈耿耿夜沉沉，掩卷凄然感獨深。恤緯不遑嫠婦嘆，美芹欲獻野人心。孤忠要有天知我，萬事當思後視今。君看宣王何似主，一篇庭燎未忘箴。
漁翁二首  其一 陸游
船入蘆花日暮時，雙瞳炯炯鬢如絲。世間豈少磻溪叟，老向烟波人不知。
漁翁二首  其二 陸游
文叔君房兩故人，可憐俱作白頭新。桐江歸伴鄰翁醉，一笑相看意却真。
寓言三首  其一 陸游
濟劇人才易，扶顛力量難。爲謀須遠大，守節要堅完。氣與秋天杳，胸吞夢澤寬。方知至危地，自有泰山安。
寓言三首  其二 陸游
出仕謝招麾，還家美蕨薇。深居全素志，大路息危機。世變生呼吸，人情忽細微。床頭周易在，捨此欲安歸。
寓言三首  其三 陸游
山海三家市，風烟五畝園。藜羹均玉食，茅屋陋朱門。耕釣此身老，乾坤吾道尊。故交淪落盡，至理與誰論。
夜四鼓睡覺起行簷間觀新作南籬 陸游
星斗闌干天宇清，起披短褐繞廊行。葉聲颯颯飛霜重，籬影疏疏落月明。沙冷斷鴻投別浦，風高殘漏下孤城。衰遲自笑情猶在，一首新詩取次成。
客去追記坐間所言 陸游
征西幕罷幾經春，嘆息兒音尚带秦。每爲後生談舊事，始知老子是陳人。建隆乾德開王業，溫洛榮河厭虜塵。倘得此生重少壯，臨危敢愛不貲身。
疇昔 陸游
行路悲疇昔，驅車每戴星。數殘雙隻堠，歷盡短長亭。飛蓋交迎餞，聽歌半醉醒。至今湖海夜，猶夢隴山青。
飲牛歌 陸游
門外一溪清見底，老翁牽牛飲溪水。溪清喜不污牛腹，豈畏踐霜寒墮趾。舍東土瘦多瓦礫，父子勤勞藝黍稷。勿言牛老行苦遲，我今八十耕猶力。牛能生犢我有孫，世世相從老故園。人生得飽萬事足，捨牛相齊何足言。
牧羊歌 陸游
牧羊忌太早，太早羊輒傷。一羊病尚可，舉群無全羊。日高露晞原草綠，羊散如雲滿川谷。小童但搢竹一枝，豈必習詩知考牧。
生日子聿作五字詩十首爲壽追懷先親泫然有作 陸游
我生尚及宣和末，頒曆頻驚歲月移。負米養親無復日，蓼莪廢講豈勝悲。渡江百口今誰在，抱恨終身祇自知。文字虛名何足道，樽前愧汝十章詩。
園中書觸目 陸游
氣候今年晚，濃霜始此回。殘梧未全槁，晚菊有初開。烏桕先楓赤，寒鴉後雁來。西窗夕陽暖，摘橘薦新醅。
養生 陸游
武丁命傅說，治國如和羹。天亦命放翁，用此以養生。抑過補不足，輔相其適平。千歲汝自有，不必師廣成。
齋中雜興二首  其一 陸游
八十頹齡安所歸，蕭然終日掩柴扉。清心始信幽棲樂，窮理方知俗學非。山果滿筐猿食足，石泉通筧藥苗肥。衰翁莫道渾無事，掃葉歸來又落暉。
齋中雜興二首  其二 陸游
倒掩衡門手自關，老身著在亂書間。有詩尚作清宵祟，無事能妨白日閑。薄暮上樓聊試步，經旬止酒自酡顔。兒曹莫笑衰翁懶，擬遍淮南大小山。
江上 陸游
禹會橋頭江渺然，隔江村店起孤烟。冷雲垂野雪方作，斷雁叫群人未眠。萬里漂流歸故國，一生蹭蹬付蒼天。暮年尚欲師周孔，未遽長齋繡佛前。
追憶征西幕中舊事四首  其一 陸游
大散關頭北望秦，自期談笑掃胡塵。收身死向農桑社，何止明明兩世人。
追憶征西幕中舊事四首  其二 陸游
小獵南山雪未消，繡旗斜卷玉驄驕。不如意事常千萬，空想先鋒宿渭橋。
追憶征西幕中舊事四首  其三 陸游
憶昨王師戍隴回，遺民日夜望行臺。不論夾道壺漿滿，洛筍河魴次第來。
追憶征西幕中舊事四首  其四 陸游
關輔遺民意可傷，蠟封三寸絹書黄。亦知虜法如秦酷，列聖恩深不忍忘。
冬夜 陸游
颼颼黄葉欲辭枝，况著霜風抵死吹。投老難逢身健日，讀書偏愛夜長時。孤村月白聞衣杵，破竈烟青煮芋糜。不是用心希陋巷，爲儒自合耐寒饑。
冬日 陸游
室中恰受一蒲團，也抵三千世界寬。上策莫如扃戶坐，苦閑猶復取書看。蔬青飯軟枝梧老，窗白爐新準備寒。堪笑此翁幽獨慣，却嫌兒女話團欒。
冬朝 陸游
風入園林徹夜鳴，曉看黄葉與階平。篝爐火著衣初暖，爨釜薪乾粥已成。潔己工夫先盥頮，正心事業始冠纓。聖賢雖遠詩書在，殊勝鄰翁擊磬聲。
冬暮 陸游
曉角昏鐘爲底忙，豈容老子更禁當。乘除富貴惟身健，補貼光陰有夜長。臨水小軒初見月，滿庭殘葉不禁霜。巴江尺素合時到，剩著新詩寄斷腸。
風月 陸游
鏡中日日鬢毛衰，八十還思七十時。風月不知人意緒，酒醒夢斷又催詩。
落葉 陸游
萬瓦清霜伴月明，卧聽殘漏若爲情。無端木葉蕭蕭下，更與愁人作雨聲。
邠風 陸游
少學詩三百，邠風最力行。春前耕犢健，節近祭豬鳴。簷日桑榆暖，園蔬風露清。金丹不須問，持此畢吾生。
擁爐不出輒終日自嘲 陸游
柴門木落葉成堆，十日元無一再開。書坐藏多爲飽祟，詩緣吟苦作窮媒。兒言山圃當收栗，僧約溪橋共探梅。堪笑此翁推不動，地爐無火畫寒灰。
嘲梅未開 陸游
梅蕊如紅稻，中藏無盡香。何時來鼻境，更待幾番霜。
自嘲 陸游
僻學論交少，貧居卜地偏。不逢方謝事，垂老旋希僊。兀兀醒如醉，昏昏晝亦眠。却慚農與圃，一飽餞餘年。
解嘲 陸游
一壑棲遲久，多生習氣消。行藏無愧怍，夢覺兩逍遥。倩鶴傳山信，疏泉洗藥苗。晚來幽興極，乘月過溪橋。
野興 陸游
晨炊畬粟薦園蔬，默計生涯已有餘。舉世方誇稽古力，滿懷空貯活人書。悶呼赤脚行沽酒，出遣蒼頭旋僦驢。不爲歸休習疏懶，愛閑元與市朝疏。
枕上 陸游
送盡小窗月，數殘孤戍更。清詩時自至，幽夢久方成。衣杵斷還續，燈花落復生。細衾剩得暖，紙帳不知明。
遠遊 陸游
老子平生喜遠遊，流塵不惜闇貂裘。江亭吹笛三巴夜，關路騎驢二華秋。但使澄心同止水，自知幻境等浮漚。悠然飽聽松風睡，勾漏丹砂底用求。
晚遊 陸游
垣屋參差出，溝谿曲折通。亂鴉空際黑，落日竹間紅。軋軋輿竿語，摇摇旛脚風。吾行本無定，隨意入空濛。
夜坐 陸游
流落知聞絕，歸休寵辱空。酒狂寧限老，詩思正須窮。活火生新焰，殘燈委碎紅。平生會心處，正在兀然中。
酒熟醉中作短歌 陸游
陸子壯已窮，百計不救口。蜀道如上天，十年厭奔走。還鄉困猶昨，負郭無百畝。雖云饑欲死，亦未喪所守。虛名一畫餅，陳迹幾芻狗。但思從壯士，大獵雲夢藪。長戈白如霜，爛漫載牛酒。箭穿乳虎立，車轔蒼兕吼。歸來數禽獲，毛血灑戶牖。人生貴適意，富貴安可苟。
冬夜讀書有感 陸游
落葉殘蕪又一冬，老人光景易匆匆。不論病惰耕桑業，但恨貧分學問功。馬昔騰驤離冀北，鶴今憔悴返遼東。六經未與秦灰冷，尚付餘年斷簡中。
散步湖上至野人家 陸游
湖上霜高水落時，一藤信步出尋詩。妄誇强健真堪笑，喚作清閑亦自欺。西埭又隨牛迹去，東村常望鸛巢知。漁翁留客頻辭謝，雞瘦難烹酒味漓。
對食戲詠 陸游
癭榼傾桑落，毫杯點雨前。冰梨頳似頰，霜栗大如拳。洗鬴烹蔬甲，携鉏斸荀鞭。餘年只此是，切勿念腥膻。
昨非 陸游
溫飽從來與道違，書生只合卧牛衣。老狐五百生前錯，孤鶴三千歲後歸。舌自生肥勝玉食，腰常忘带况金圍。一官彭澤曾何有，元亮還家悔昨非。
遂初 陸游
貧士善用短，屏居常自如。出尋鄰叟語，歸讀古人書。過店亦沽酒，登山時跨驢。非關傲塵世，聊欲遂吾初。
小雨偶出鄰里小兒競隨吾後不知其意何也 陸游
雲生海澨初飛雨，日漏山椒旋作晴。箬笠芒鞋橋下路，兒童爭逐放翁行。
書喜 陸游
堪笑龜堂老更頑，天教白髮看青山。家居禹廟蘭亭路，詩在林逋魏野間。略計未嘗三日醒，細推猶得半生閑。今年况展南湖面，朝借樵風暮可還。
書房雜書二首  其一 陸游
斂版一何久，懸車已後時。狂酲醒始悔，窮獨老方知。世外乾坤大，林間日月遲。猶須采藥去，不愧鹿門期。
書房雜書二首  其二 陸游
面槁髮鬅鬙，衰殘百不能。夜房侵戶月，晨硯滿池冰。藥債多於酒，蔬餐薄過僧。年深拄杖折，自斫澗邊藤。
寒夕 陸游
夜扣銅壺徹旦吟，了無人會此時心。燈殘焰作孤螢小，火冷灰如積雪深。風急江天無過雁，月明庭戶有疏碪。此身畢竟歸何許，但憶藏舟黄葦林。
讀經 陸游
半升粟飯養殘軀，晨起衣冠讀典謨。莫謂此生無用處，一身自是一唐虞。
讀史 陸游
民間斗米兩三錢，萬里耕桑罷戍邊。常使屏風寫無逸，應無烽火照甘泉。
讀劉蕡策 陸游
志士仁人氣薄雲，唐家惟有一劉蕡。看渠放逐蛇龍手，那肯驅蠅與拍蚊。
雨霰作雪不成大風散雲月色皎然 陸游
數間茅屋寄蓬蒿，天遣來歸息我勞。月可一庭陳素練，風酣萬木起驚濤。病侵齒髮才雖盡，酒挾江山氣尚豪。安得人間掣鯨手，共提筆陣法莊騷。
中夜苦寒 陸游
困窮全素節，羸老愈剛腸。報國永無日，飯蔬那自傷。布衾如鐵冷，冬夜抵年長。推枕歌梁甫，中庭月似霜。
示子孫二首  其一 陸游
爲貧出仕退爲農，二百年來世世同。富貴苟求終近禍，汝曹切勿墜家風。
示子孫二首  其二 陸游
吾家世守農桑業，一挂朝衣即力耕。汝但從師勤學問，不須念我叱牛聲。
早梅 陸游
東塢梅初動，香來託意深。明知在籬外，行到却難尋。
縱筆二首  其一 陸游
晨炊躬稼米，夜讀世藏書。俯仰無多愧，心知死有餘。
縱筆二首  其二 陸游
破囷供飯足，陋屋著身寬。小蹇勤芻秣，時時一跨鞍。
歲暮雜感四首  其一 陸游
衰髮如枯菅，殘齒如敗屐。取米煮薄糜，便足度晨夕。欲知死遠近，不必訊龜筴。四序忽已過，如數堠雙隻。發裝陌上亭，具食水邊驛。會當一日歸，豈有終作客。
歲暮雜感四首  其二 陸游
天風吹雪片，大者如飛鷗。豈惟平溝坑，直恐薶馬牛。百錢買薪蒸，千錢贖褐裘。雖無狐貉溫，要免溝壑憂。小兒爲我言，幸可具杯甌。園蔬亦復佳，過足翁豈求。
歲暮雜感四首  其三 陸游
歲盡霜雪稠，相望僵萬木。天豈私梅花，獨畀此芬馥。高標我自有，何憾老空谷。人言和羹實，晚或參鼎餗。哀哉世論卑，汙我塵外躅。誰能湔祓之，寫真配修竹。
歲暮雜感四首  其四 陸游
我少雖嗜書，賦性實慵惰。初志略未酬，白髮已無那。吾兒猶好勇，世事如棄唾。呻吟編簡中，徹旦或未卧。爾來愈自勵，日讀易一過。勉終大學功，吾道要負荷。
自責 陸游
晨起登堂正幅巾，蕭然聊欲養吾神。凡心未免更詩字，習氣猶思議古人。買屩爲登山寺去，徹燈緣愛月窗新。何時一切消除盡，終作無懷上古民。
懷舊用昔人蜀道詩韵 陸游
曩自白帝城，一馬獨入蜀。晝行多水湄，夜宿必山麓。時聞木客嘯，常憂射工毒。蜿蜒蛇兩頭，踸踔夔一足。豈惟耳目駭，直恐性命促。稍歷葭萌西，遂出劍閣北。奴僵不敢訴，馬病猶盡力。我亦困人客，一日带屢束。最憶蒼溪縣，送客一亭綠。豆枯狐兔肥，霜早柿栗熟。酒酸壓查梨，妓野立土木。主別意益勤，我去疲已極。行行求旅店，借問久乃得。溪聲答歌長，燈焰照影獨。村深寒更甚，薪盡燒簀竹。須臾風雨至，終夕苦漏屋。於時厭道途，自誓棄微祿。猶幾三十年，始謝祝史職。君恩念篤老，內閣使寓直。亦思秋豪報，力憊藝黍稷。却尋少時書，開卷有慚色。
出遊 陸游
僧院軒窗酒市樓，過門自入不須留。恰來竹下尋棋局，又向沙邊上釣舟。詩放不能諧律呂，書狂猶足走蛟虯。秦碑禹窆風烟外，一吊興亡萬古愁。
辛酉冬至 陸游
今日日南至，吾門方寂然。家貧輕過節，身老怯增年。畢祭皆扶拜，分盤獨早眠。惟應探春夢，已繞鏡湖邊。
冬至後一日書 陸游
霜霰新冬後，年齡大耋時。功名久無夢，文字略存詩。丘壟歸何憾，琴書付有兒。癡人癡到底，更欲數期頤。
客至 陸游
何處軒車客，能來桑麥村。一奴先入市，此老自應門。野果嘗皆澀，村醅壓尚渾。殘年亦何恨，治世作黎元。
子聿入城 陸游
小硯寒生凍，孤燈翳復明。衰翁守微火，稚子隔重城。日落林無影，舟行水有聲。詩家忌草草，得句未須成。
降魔 陸游
老閱人間久，曾降百萬魔。悲憂誠害性，喜悅亦傷和。省事常須勉，忘懷得最多。當年未知此，無奈月明何。
冬日二首  其一 陸游
故里躬耕後，頹齡耄及前。開門無客至，得句有僧傳。忽忽身如夢，迢迢日似年。會當乘小雪，夜上剡溪船。
冬日二首  其二 陸游
客至惟清坐，真貧不是慳。援琴排遣悶，合藥破除閑。引鶴時穿屐，逢梅一破顔。怪來寒徹骨，夜雪冒南山。
客去 陸游
相對蒲團睡味長，主人與客兩相忘。須臾客去主人覺，一半西窗無夕陽。
自勉四首  其一 陸游
妄出真成錯，歸耕惜已遲。褐溫貧始覺，飯美淡方知。身外元無易，情中自有詩。窮源那得止，瞑目以爲期。
自勉四首  其二 陸游
自信直如弦，殘年偶得全。老猶嗤佞佛，貧亦諱言錢。旦暮勤鞭策，塵埃痛洗湔。仍須語兒子，此事要家傳。
自勉四首  其三 陸游
臂弱傳鈔少，心煩記問衰。讀書猶自力，愛日似兒時。章句分無憾，聲形講不遺。明年幸强健，閉戶有餘師。
自勉四首  其四 陸游
歸老寧常逸，時時學荷鉏。室雖無長物，圃尚有餘蔬。壯志誠衰矣，貧居亦晏如。爲農當世業，安用筑門閭。
午晴至園中 陸游
老不禁寒起每遲，出門蕭散午晴時。春回九地梅先覺，霜霣千林竹不知。藥圃采苗芒屨溼，石泉照影角巾欹。歸來未過西簷日，袖手悠然獨詠詩。
七侄歲暮同諸孫來過偶得長句 陸游
雨墊林宗一角巾，蕭條村路並烟津。四朝遇主終身困，八世爲儒舉族貧。行摘殘蔬循廢圃，卧聞饑雀噪空囷。封胡羯末皆佳甚，剩喜團欒一笑新。
苦寒 陸游
終日頻添季子裘，經旬不上仲宣樓。摩挲酒榼雖堪喜，疏索梅花未免愁。正苦冰生退吟筆，却思雪作潤耕疇。乘除擾擾殊多事，獨擁青氈覓睡休。
閑中書適二首  其一 陸游
棋廢機心息，書捐美睡多。客來時淡話，酒後亦高歌。甚欲江湖去，無如老病何。平羌半輪月，依舊照漁蓑。
閑中書適二首  其二 陸游
乞得殘骸久，天涯一禿翁。瓢分春甕綠，甑絕太倉紅。短褐便冬暖，長歌樂歲豐。老腰那可折，步步賴枯筇。
復湖 陸游
世事相尋敗與成，湖中畚鍤浩縱橫。共知陂壞行當復，敢恨臺高既已傾。天鏡忽看孤月墮，樵風長送片帆輕。下臨萬頃如雲稼，從此年年有頌聲。
梅花絕句四首  其一 陸游
體中頗覺不能佳，急就梅花一散懷。衝雨涉溪君會否，免教塵土涴青鞋。
梅花絕句四首  其二 陸游
高韵知難折簡呼，溪頭掃地置芳壺。梅如解語應惆悵，昔日名流一箇無。
梅花絕句四首  其三 陸游
折得梅花古渡頭，詩凡却恐作花羞。清樽賴有平生約，爛醉千場死即休。
梅花絕句四首  其四 陸游
疏枝冷蕊誰能畫，楊叟江西舊擅名。今日東窗閑拂拭，去人一尺眼先明。
跋馮氏蘭亭二首  其一 陸游
堂堂淮陰侯，夫豈噲等伍。放翁評此本，可作蘭亭祖。
跋馮氏蘭亭二首  其二 陸游
繭紙藏昭陵，千載不復見。此本得其骨，殊勝蘭亭面。
十二月二日夜夢與客並馬行黄河上憩於古驛二首  其一 陸游
並轡徐驅百里中，雲開太華翠摩空。是間合有神靈在，七十餘年墮犬戎。
十二月二日夜夢與客並馬行黄河上憩於古驛二首  其二 陸游
河濱古驛闢重門，雉兔紛紛黍酒渾。吾輩豈應徒醉飽，會傾東海洗中原。
倚樓 陸游
暮雲細細鱗千疊，新月纖纖玉一釣。嘆息化工真妙手，衝寒來倚水邊樓。
讀書 陸游
先親愛我讀書聲，追慕慈顔涕每傾。萬事到前心盡懶，一編相向眼偏明。致君正使違初志，爲己猶當畢此生。更祝吾兒思早退，雨蓑烟笠事春耕。
讀史 陸游
夜對遺編嘆復驚，古來成敗浩縱橫。功名多向窮中立，禍患常從巧處生。萬里關河歸夢想，千年王霸等棋枰。人間只有躬耕是，路過桑村最眼明。
閑遊 陸游
已破梅花一兩枝，並溪穿塢每歸遲。老軀健似中年日，鄉俗淳如太古時。上疏清狂非復昔，據鞍矍鑠欲誇誰。一端尚被鄰翁笑，無事長吟費撚髭。
日暮 陸游
樸學無關道廢興，更堪衰與病相乘。眼看白日西南去，繩繫膠黏總不能。
省事 陸游
老去終年卧草廬，事皆省盡略無餘。塵留鼠迹猶嗔拂，風作瓢聲固不除。興發舊醅何害醉，詩成拙筆亦堪書。投床睡美悠然覺，作計今知本不疏。
雪中作 陸游
鬢毛無奈歲華催，一笑登臨亦樂哉。平地忽成三尺雪，繞湖何啻萬株梅。雲山疊疊朝憑閣，簾幕沉沉夜舉杯。節物鼎來方自此，酥花綵勝待春回。
夢韓无咎王季夷諸公 陸游
積雪欲照夜，老雞方唱晨。諸公逝已久，幽夢忽相親。話舊殷勤意，追歡見在身。悠然又驚覺，撫枕一悲辛。
晴窗讀書自勉 陸游
今日雪始晴，繞舍鳥烏樂。老來少睡眠，雖病亦早作。豈無案上書，可與共寂寞。弦歌始風雅，次第窺灝噩。高明仰河漢，曲折窮脈絡。唐虞誠未遠，洙泗亦如昨。委佩聞都俞，避席承博約。膏肓幸施砭，幽閟欣納鑰。天全魯壁藏，不墮秦火虐。吾生百世餘，其敢負所託。
冬夜讀史有感 陸游
短檠膏涸夜將殘，感事懷人興未闌。酌酒淺深須自度，圍棋成敗有傍觀。斷粞作飯終年飽，大布裁袍稱意寬。世上閑愁千萬斛，不教一點上眉端。
大寒 陸游
大寒雪未消，閉戶不能出。可憐切雲冠，局此容膝室。吾車適已懸，吾馭久罷叱。拂塵取一編，相對輒終日。亡羊戒多岐，學道當致一。信能宗闕里，百氏端可黜。爲山儻勿休，會見高崒嵂。頹齡雖已迫，孺子有美質。
自詠 陸游
滿梳晨起髮凋零，亭午柴門未徹扃。萬事忘來尚憂國，百家屏盡獨窮經。楠枯倒壑雖無用，龜老搘床故有靈。夢裏騎驢華山去，破雲巉絕數峰青。
晚興 陸游
斸芋挑蔬自煮羹，雪簷收滴暮寒生。不嫌終日無來客，時聽荒園斲木聲。
雪後寒甚 陸游
日破重雲出，春從淺步來。未融樓北雪，先綻水南梅。屏護清吟硯，缸鳴乍熟醅。平生羨李愬，入蔡夜銜枚。
雪晴步至舍傍 陸游
雪消還似雨，冰釋旋成泥。視菜荒陂北，尋梅小塢西。牆陰新犢卧，庭際午雞啼。幽興殊無極，歸來日已低。
訪隱者 陸游
湖曲有隱者，時時容叩門。人如釣渭叟，地似避秦村。笑語囂塵遠，衣冠古製存。山寒歸路晚，相與盡瓢樽。
村野 陸游
村野易過日，閉門心自欣。一身猶逆旅，萬事固浮雲。病厭詩爲祟，閑憑酒策勳。灌園雖舊業，隨事不須勤。
初夜 陸游
初夜多幽興，危闌偶獨憑。月陞星盡沒，風勁雪重凝。身似遊邊客，心如退院僧。奇寒不可耐，歸對北窗燈。
雙松 陸游
東岡夭矯兩蒼龍，千尺蟠空黛色濃。六十餘年松若此，誰知我更老於松。
兀兀 陸游
兀兀孤村客，悠悠兩世人。夢忘身潦倒，醉覺膽輪囷。故里簪纓換，都門巷陌新。餘年猶有幾，撫事一傷神。
殘曆 陸游
殘曆不盈紙，苦寒侵弊裘。歲豬鳴屋角，儺鼓轉街頭。未死猶當學，長貧肯復憂。雪晴農事起，且復議租牛。
戒言 陸游
饒舌憂患始，銘膺勸戒深。談空摩詰默，對酒子光瘖。久已忘齊語，何嘗解越吟。悠然嫌未足，更撫絕弦琴。
聞松風有感 陸游
重位每憂身後罵，虛名不救眼前饑。直須采藥名山去，日夜松風無歇時。
遣興二首  其一 陸游
侯印從來非所圖，赤丁子亦不容呼。著低怯對新棋敵，量減愁逢舊酒徒。生世豈能常役役，酣歌且復和嗚嗚。扁舟到處皆吾境，莫問桐江與鏡湖。
遣興二首  其二 陸游
家住城南剡曲傍，門前山色蘸湖光。三朝執戟悲年往，二頃扶犁樂歲穰。名姓已隨身共隱，文辭終與道相妨。子孫勉守東皋業，小甑吳粳底樣香。
有道流過門留與之語頗異口占贈之 陸游
萬里縱橫自在身，偶然來看剡溪春。取將月去閑娛客，携得雲歸遠寄人。縮地不妨遊汗漫，移山隨處對嶙峋。須君更出囊中劍，一爲關河洗虜塵。
閑記老境二首  其一 陸游
謝事久懸車，爲農懶荷鉏。破裘寒旋補，殘髮短猶梳。槁木忘榮謝，閑雲任卷舒。心知老當逸，先罷夜觀書。
閑記老境二首  其二 陸游
嫌鬧不入市，怕寒稀出門。擁爐愁兀兀，投枕睡昏昏。柳色新如染，梅花香滿村。猶嗟未免俗，薄酒誑空樽。
小飲梅花下作 陸游
脫巾莫嘆髮成絲，六十年間萬首詩。排日醉過梅落後，通宵吟到雪殘時。偶容後死寧非幸，自乞歸耕已恨遲。青史滿前閑即讀，幾人爲我作蓍龜。
門外野望 陸游
野迥浮烟碧，門深反照紅。柳邊雙鷺渚，天際萬鴉風。僧唄家禳疫，神船社送窮。豐年隨處樂，忘却鬢如蓬。
自題傳神 陸游
識字深村叟，加巾下版僧。擔挑隻草屨，壁倚一烏藤。得酒猶能醉，逢山未怯登。莫論明日事，死至亦騰騰。
歲暮貧甚戲書 陸游
阿堵元知不受呼，忍貧閉戶亦良圖。曲身得火纔微直，槁面持杯祇暫朱。食案闌干堆苜蓿，褐衣顛倒著天吳。誰知未減粗豪在，落筆猶能賦兩都。
晚晴閑步鄰曲間有賦 陸游
湯沐身輕念出遊，近春原野霽烟浮。樓陰雪在玉三寸，雲罅月生銀一鈎。窮巷客稀常足睡，暮年詩退不禁愁。鄉鄰無事冬耕罷，獨倚籬門數過牛。
誦書示子聿二首  其一 陸游
乃翁誦書舍東偏，吾兒相和山之巔。翁老且衰常早眠，兒聲夜半方泠然。楚公著書數百編，少師手校世世傳。我生七十有八年，見汝任此寧非天。
誦書示子聿二首  其二 陸游
易傳三聖至仲尼，炎炎秦火乃見遺。經中獨無一字疑，正須虛心以受之。世衰道散吁可悲，我老欲學無碩師。父子共讀忘朝饑，此生有盡志不移。
十二月二十九日夜半雨雪作披衣起聽 陸游
臘雪瑞豐登，春雨相發生。二者皆可賀，愛此打窗聲。披衣起靜聽，蕭蕭亂疏更。豈惟肺渴蘇，耳目爲一清。孤燈不結花，相對翳復明。明朝遂除夕，歲月驚崢嶸。
辛酉除夕 陸游
衰境遇白雞，自分墮幽墟。造物偶見寬，俯仰復歲除。駸駸迫耄期，凜凜無根株。孰知尚堅頑，壯者有不如。銅瓶垂碧井，手自浸屠蘇。松煤染兔穎，秉燭題桃符。登梯挂鍾馗，祭竈分其餘。僮奴嘆我健，却立不敢扶。新春無五日，節物傾里閭。羅旛插紗帽，一醉當百壺。
除夕 陸游
六聖涵濡作幸民，明朝七十八年身。門前西走都城道，卧看無窮來往人。
開歲 陸游
綠襦新畫衛門扉，賀刺相欺可累欷。賣困不靈仍喜睡，送窮無術又來歸。相尋蠶市人何在，爛醉蟆津事亦非。惟有禹祠春漸好，從今剩判典春衣。
箕卜 陸游
孟春百草靈，古俗迎紫姑。厨中取竹箕，冒以婦裙襦。豎子夾扶持，插筆祝其書。俄若有物憑，對答不須臾。豈必考中否，一笑聊相娛。詩章亦間作，酒食隨所須。興闌忽辭去，誰能執其袪。持箕畀竈婢，棄筆卧牆隅。几席亦已徹，狼籍果與蔬。紛紛竟何益，人鬼均一愚。
梅花絕句六首  其一 陸游
幾年不到合江園，說著當時已斷魂。只有梅花知此恨，相逢月底却無言。
梅花絕句六首  其二 陸游
當年走馬錦城西，曾爲梅花醉似泥。二十里中香不斷，青羊宮到浣花溪。
梅花絕句六首  其三 陸游
聞道梅花坼曉風，雪堆遍滿四山中。何方可化身千億，一樹梅前一放翁。
梅花絕句六首  其四 陸游
小亭終日倚闌干，樹樹梅花看到殘。只怪此翁常謝客，元來不是怕春寒。
梅花絕句六首  其五 陸游
亂簪桐帽花如雪，斜挂驢鞍酒滿壺。安得丹青如顧陸，憑渠畫我夜歸圖。
梅花絕句六首  其六 陸游
紅梅過後到緗梅，一種春風不並開。造物無心還有意，引教日日放翁來。
立春前一日作 陸游
開年化日已舒長，漸見風和鳥變吭。冒土萱芽抽嫩綠，拂橋柳色弄輕黄。重溫壽酒屠蘇釅，探借春盤餅餌香。不入城門今幾歲，遥知車馬正匆忙。
立春日 陸游
日出風和宿醉醒，山家樂事滿餘齡。年豐臘雪經三白，地暖春郊已遍青。菜細簇花宜薄餅，酒香浮螘瀉長瓶。湖村好景吟難盡，乞與侯家作畫屏。
送子龍赴吉州掾 陸游
我老汝遠行，知汝非得已。駕言當送汝，揮涕不能止。人誰樂離別，坐貧至于此。汝行犯胥濤，次第過彭蠡。波橫吞舟魚，林嘯獨脚鬼。野飯何店炊，孤櫂何岸檥。判司比唐時，猶幸免笞箠。庭參亦何辱，負職乃可耻。汝爲吉州吏，但飲吉州水。一錢亦分明，誰能肆讒毀。聚俸嫁阿惜，擇士教元禮。我食可自營，勿用念甘旨。衣穿聽露肘，履破從見指。山門雖被嘲，歸舍却睡美。益公名位重，凜若喬嶽峙。汝以通家故，或許望燕几。得見已足榮，切勿有所啟。又若楊誠齋，清介世莫比。一聞俗人言，三日歸洗耳。汝但問起居，餘事勿挂齒。希周有世好，敬叔乃鄉里。豈惟能文辭，實亦堅操履。相從勉講學，事業在積累。仁義本何常，蹈之則君子。汝去三年歸，我儻未即死。江中有鯉魚，頻寄書一紙。
正月五日出遊 陸游
久作閑人不慣愁，新春天氣更清柔。未爲遼海千年別，且繼斜川五日遊。細柳拂頭穿野徑，落梅黏袖上漁舟。此身定去神仙近，倚遍江南賣酒樓。
六日雲重有雪意獨酌 陸游
遍遊數澤一漁舠，盡歷風霜只縕袍。天爲念貧偏與健，人因見懶誤稱高。地連海澨濤聲近，雲冒山椒雪意豪。偶得名罇當痛飲，凉州那得直蒲萄。
閑甚戲作 陸游
酒盡枵樽腹，書拋委架塵。漸能閑過日，始覺老催人。玉麈王夷甫，金龜賀季真。若論方外事，終愧葛天民。
莫笑 陸游
莫笑窮閻叟，人生亦已稀。眾中容後死，險處得先歸。初服還韋布，晨餐美蕨薇。床頭周易在，捨此復疇依。
初春雜興五首  其一 陸游
戲續春寒賦，閑賡午醉詩。煎茶小石鼎，酌酒古銅卮。曝日龜浮沼，營巢鵲墮枝。村深無客過，幽興與誰期。
初春雜興五首  其二 陸游
水長鷗初泛，山寒茗未芽。深林聞社鼓，落日照漁家。渡遠呼船久，橋傾取路斜。客愁慵遠眺，不是怯風沙。
初春雜興五首  其三 陸游
問途來野店，秣蹇憩山郵。何處無詩思，平生慣旅愁。翩翩下鷗鷺，點點散羊牛。傳入王孫畫，千金未易酬。
初春雜興五首  其四 陸游
故歲愁聽雨，新春剩得晴。暖催紅蕊鬧，漲入綠池平。遊馬行爭路，華燈賣滿城。江村獨無事，戶戶及時耕。
初春雜興五首  其五 陸游
老病倦遊陟，偶尋溪友期。殘冰擁魚笱，新暖入桑枝。山崦巨然畫，烟村摩詰詩。何人爲收拾，愧我不能奇。
春曉 陸游
喔喔雞號野，昏昏月挂樓。夢隨殘漏斷，愁伴宿酲留。壯士看清鏡，春寒著弊裘。拂窗新柳色，最憶錦江頭。
書感 陸游
投老羈孤久，臨觴感慨頻。關河疏舊友，風雨敗新春。事固少如意，天終能勝人。所悲頭上髮，不與柳條新。
壬戌正月十四日 陸游
老子居然健，上元如許晴。湖平波不起，天闊月徐行。散髮漁舟穩，臨風野笛清。安能擁笳鼓，萬里將幽并。
十五日 陸游
誰推圜鏡上天東，桂影婆娑滿鏡中。天宇更無雲一點，譙門初報鼓三通。兒童草草杯盤喜，鄰曲紛紛笑語同。逐祿豈能無聚散，明年誰復伴衰翁。
高枕 陸游
高枕閑看古篆香，世間萬事本茫茫。偶亡塞馬寧非福，太察淵魚恐不祥。每與諸兒論今古，常思百世業耕桑。危機正在黄金印，笑殺初心繆激昂。
送施武子通判 陸游
初入修門鬢未秋，安期千里接英遊。退歸久散前三眾，邁往欣逢第一流。只道升沉方異趣，豈知氣類肯相求。龍鍾不得臨江別，目斷西陵烟雨舟。
老學庵自規 陸游
堯德被四表，其本在身修。江河水稽天，發源乃涓流。人忍於搏蝨，習熟且解牛。象箸與玉杯，漆器實其由。斯須失兢畏，惡名溢九州。始乎爲善士，終可蹈軻丘。孰置汝太山，孰擠汝污溝。降福孰汝私，得禍孰汝讎。聖狂在一念，禍福皆自求。易簀汝所知，垂死勿惰偷。
雨夜 陸游
斷岸輕烟著柳條，孤村小雨夜蕭蕭。荒雞隔浦聲相續，短燭無風焰自摇。樸學元知縻歲月，殘生竟是老漁樵。最憐鬢畔千莖雪，日日春風吹不消。
子聿以剛日讀易柔日讀春秋常至夜分每聽之輒欣然忘百憂作長句示之 陸游
朱顔已去鬢絲稠，知復人間幾歲留。正可床頭著周易，安能車上說春秋。齏鹽日昳從兒好，弦誦更闌解我憂。時發一言常中理，絕勝問事不能休。
記夢 陸游
信命從來不問天，經旬無酒亦陶然。夢爲估客揚州去，水調聲中月滿船。
夜賦 陸游
八十衰翁久挂冠，今年無酒敵春寒。亂雲入戶雨方急，斷雁叫群燈未殘。蠹簡幸存隨意讀，蝸廬雖小著身寬。支離自笑心猶壯，憂國憂家慮萬端。
杜叔高秀才雨雪中相過留一宿而別口誦此詩送之 陸游
久客方知行路難，關山無際水漫漫。風吹欲倒孤城遠，雪落如簁野寺寒。暮挈衣囊投土室，晨沽村酒挂驢鞍。文章一字無人識，胸次徒勞萬卷蟠。
曉賦 陸游
雞晨非一唱，鴉旦每三鳴。萬物各有役，吾生何所營。書編猶未掩，窗紙已微明。稚子勇過我，琅琅誦易聲。
雪後龜堂獨坐四首  其一 陸游
丈夫自重如拱璧，安用人看一錢直。簞食豆羹不虛受，富貴那可從人得。讀書萬卷行愧心，幽有鬼神爲君惜。龜堂樂處誰得知，紅日滿窗聽雪滴。
雪後龜堂獨坐四首  其二 陸游
兩手龜坼愁出袖，閉戶垂帷坐清晝。朝陽破雲雪漸消，點滴無窮聽簷溜。士生百行雖相補，第一要能安飯糗。詩書幸可教兒童，勿使後人憐晚謬。
雪後龜堂獨坐四首  其三 陸游
牙齒欲落何足惜，爛煮藜羹自堪食。屋穿不害氣吐虹，客至從驚瘦如腊。天公鎸汝亦已至，春風裂面雪三尺。濁醪傾罷仰屋歌，尚友孫侔與徐積。
雪後龜堂獨坐四首  其四 陸游
閉門屋漏不可居，出門雪泥深尺餘。興闌已回剡溪櫂，路滑罷借東家驢。竹窗兀兀無與語，澆愁賴有酒一壺。眼花耳熱睡至夜，吹火起讀殘編書。
二月一日作 陸游
狼籍梅花委道傍，山櫻已復占年光。簷消積雪時聞滴，衣覆殘爐剩得香。老馬已衰寧識路，寒龜未死且搘床。柴荆終日無來客，賴有陶詩伴日長。
過東鄰歸小憩 陸游
籃輿過鄰曲，綠野喜新晴。暖日生花氣，豐年入碓聲。筑陂鄉竭作，買犢戶深耕。歸舍還尋睡，殘書傍枕橫。
寄呂子和南廂 陸游
聖代多名德，君家不乏公。還看短袍綠，來蹋軟塵紅。小忍便無事，力行方有功。官閑能念我，時寄尺書東。
自述 陸游
藜藿安貧陋，柴荆俯莽蒼。露蓍朝筮易，掃地晝焚香。美睡天教懶，長歌客恕狂。歡然送餘日，醉死亦何傷。
呂氏子夔郎求詩 陸游
乃祖身兼將相崇，諸孫玉立有家風。此郎己復塵埃外，它日相期氣類中。行己勤勤須自省，讀書亹亹要新功。果能哮吼如獅子，一瓣香應嗣放翁。
新晴 陸游
兼旬不雨亦常陰，一日新晴抵萬金。浦面波紋春縠細，橋頭柳色麴塵深。關山滿眼愁千斛，歲月催人雪一簪。猶有强寬懷抱處，午窗睡起聽鳴禽。
晚步湖堤歸偶作 陸游
酒盡知難折簡呼，出門仍苦要人扶。殘梅委地香誰惜，歸雁穿雲遠欲無。日落牛羊猶被野，農閑畚鍤正開湖。還家寂寞西窗晚，旋燎枯枝擁地爐。
春來食不足戲作 陸游
饑卧誰能羨屬饜，高懷飽食豈容兼。分司祿在終難取，束帛恩深獨不霑。衰謝形容無藥駐，奔馳日月欠膠黏。兒童拍手看翁醉，山杏溪桃簇帽簷。
散步湖堤上時方瀰湖水面稍渺瀰矣 陸游
老覺人間萬事輕，不妨閑處得閑行。西山鳥沒暮雲合，南浦堤平春水生。孤操不渝無鶴怨，淡交耐久有鷗盟。先民幸處吾能勝，生長兵間老太平。
老學庵 陸游
老學衡茅底，秋毫敢自欺。開編常默識，閉戶有餘師。大節艱危見，真心夢寐知。唐虞元在眼，生世未爲遲。
春晚 陸游
强尋殘夢苦難成，推枕搘藤繞舍行。新漲生波漁艇活，晨曦送暖客衣輕。烟迷芳草蒼茫色，鵲占高枝嚄唶聲。老病自憐猶嗜學，誦書家塾羨諸生。
龜堂雨後作 陸游
澤國春多雨，龜堂病少悰。雖名舊朝士，其實老耕農。一點葦間火，數聲烟外鐘。詩材故不乏，處處起衰慵。
書感 陸游
我欲哭窮途，所懼世俗驚。出門復入門，掩泪且吞聲。唐虞邈難繼，周孔不復生。承學百世下，我輩責豈輕。楊墨斥已殫，釋老猶縱橫。拔本塞其源，力盡志未平。吾道如皦日，薄食終必明。一木雖獨立，可支大厦傾。夷風方變夏，孰能作長城。卓哉易簀公，垂死猶力行。
後書感 陸游
貧賤終身志不移，閉關涵泳賴書詩。唐虞未遠如親見，周孔猶存豈我欺。力學正須忘寢食，少年誤計事文辭。爾來朋友皆雲散，考質從誰盡所疑。
村居書喜 陸游
紅橋梅市曉山橫，白塔樊江春水生。花氣襲人知驟暖，鵲聲穿樹喜新晴。坊場酒賤貧猶醉，原野泥深老亦耕。最喜先期官賦足，經年無吏叩柴荆。
中春偶書 陸游
鄰曲祈蠶候，陂塘浸種時。春寒薪炭覺，雨霽鼓鐘知。驢瘦衝泥怯，魚驚食釣遲。衰翁一味懶，耕養愧吾兒。
夜泊 陸游
小聚近江干，中春尚爾寒。釣船隨鷺宿，烟月伴鐘殘。冉冉歲時速，茫茫天地寬。推篷一搔首，無處著悲歡。
東岡櫻桃已過殊不知 陸游
病著寒侵怕出門，蕭蕭烟雨暗江村。一樽闕與梅花別，過盡櫻桃不足言。
別嚴和之二首  其一 陸游
器之魂逝已難招，尚有和之慰寂寥。今夜月明空嘆息，想君孤棹泊溪橋。
別嚴和之二首  其二 陸游
千里風烟行路難，旅舟應過子陵灘。人間富貴知何物，莫負君家舊釣竿。
齋中雜題四首  其一 陸游
湖水日益長，柳色日益深。好鳥西山來，飛鳴過前林。年華挽不留，陳迹曠難尋。花開少共賞，酒熟惟孤斟。王謝今編氓，曲水空山陰。一樽欲吊古，已矣子何心。
齋中雜題四首  其二 陸游
屯雲失南山，三日吹細雨。歲月不貸人，蛙聲遽如許。一年復一年，老至不可禦。下溼病在脾，餘息僅如縷。枯皮裹瘦骨，半屬松下土。屋壞要當顛，安能强撐拄。
齋中雜題四首  其三 陸游
書生每苦饑，得飯已可賀。黄齏三百甕，自是天所破。有時尚不繼，得米無暇簸。昨者雪塞門，烟絕但僵卧。雖云迫溝壑，老學不敢惰。夜分喚鄰翁，我歌爾當和。
齋中雜題四首  其四 陸游
西窗日過中，饑坐生眼花。援筆課小詩，墨燥字傾斜。須臾忽滿紙，翩翩若風鴉。雖無古人法，簡拙自一家。乃知雨漏壁，未愧錐畫沙。俄報豆飯熟，投筆喜莫涯。呼童拾澗薪，試我家山茶。
春晚 陸游
萍葉青浮水，蛙聲鬧徹明。川雲時聚散，天氣半陰晴。杏子爭梅結，鳩巢後鵲成。吾儕亦有役，過社更深耕。
社日小飲 陸游
人生當惜老年時，醉插山花壓帽欹。世事恰如風過耳，微聾自好不須治。
山茶 陸游
雪裏開花到春晚，世間耐久孰如君。憑闌嘆息無人會，三十年前宴海雲。
春夜 陸游
寂寂春將暮，迢迢夜未央。膏殘燈焰短，杵急藥塵香。困思棲雙睫，羸軀寄一床。養慵新有味，初志悔軒昂。
春遊 陸游
右軍不復見清真，賞會猶須我輩人。幽夢斷時雞唱曉，短章成處鳥呼春。出山茶筍村墟鬧，上市蓴鱸匕筯新。速覓一壺隨處醉，風吹紅紫半成塵。
北窗睡起 陸游
杏梢紅溼晝初長，睡過窗間半篆香。久厭客遊歸自好，本無才術老何傷。依蒲不去群魚樂，點草還驚小蝶忙。堪笑放翁無一事，强將詩句占年光。
北窗懷友 陸游
中年妄意慕軻雄，白首終希尺寸功。落落要居流俗外，兢兢恐墮異端中。仰天俯地猶多愧，飯豆羹藜已過豐。幸有北窗堪講學，故交零落與誰同。
舟中作二首  其一 陸游
娥江西路石帆東，身寄鷗波浩蕩中。疊疊沙痕留浦岸，疏疏日影透漁篷。詩人無復同盟在，酒債何時一洗空。已迫耄年宜易感，人生五十即稱翁。
舟中作二首  其二 陸游
晤語無人與遣愁，出門聊復弄輕舟。山穿烟雨參差出，水赴陂塘散漫流。隔葉雄雌鳴谷鳥，傍林子母過吳牛。數家清絕如圖畫，炊黍何妨得小留。
湖村春興 陸游
桑柘相望雨露新，桃源自隱不緣秦。稻陂正滿初投種，蠶子方生未忌人。酒借鵝兒成淺色，魚憑雲母作修鱗。賽神歸晚比鄰醉，一笑猶關老子身。
鄰餉 陸游
結隊同秋穫，連穡聽夜舂。薄持聊共飽，熱啜却煩供。炊玉吳粳美，浮蛆社酒醲。時平多樂事，莫厭數從容。
久雨 陸游
風雨連旬日，屢空猶晏如。敢言苔及榻，僅免釜生魚。薺糝朝供鉢，松肪夜照書。百年如此過，作計未全疏。
登山 陸游
困厄身垂老，登臨意未平。暮烟迷草色，宿雨壯溪聲。往古飛鴻沒，浮名脫髮輕。平生五字律，自笑尚關情。
讀易 陸游
大易中含造化機，王何元未造精微。乾坤要自吾身看，卧聽雞鳴起索衣。
村居書事二首  其一 陸游
四十餘年食太倉，賜骸恩許返耕桑。長絲出鬴蓴羹美，白雪翻匙稻飯香。酒戶知貧焚舊券，醫翁憐病獻新方。春殘睡足東窗下，聞道長安依舊忙。
村居書事二首  其二 陸游
藥物枝梧病漸蘇，門前野老笑相呼。春深水暖多魚婢，雨足年豐少麥奴。小飲杯盤隨事具，閑行巷陌倩人扶。題詩非復羌村句，誰與丹青作畫圖。
春晚書村落間事 陸游
千古會稽城，閭閻樂太平。豐年觀米價，霽色聽禽聲。俗儉憎浮侈，民淳力釣耕。豳詩有七月，字字要躬行。
雜興六首  其一 陸游
秦漢區區了目前，周家風化遂無傳。君看八百年基業，盡在東山七月篇。
雜興六首  其二 陸游
羲和分職授人時，斷自唐虞意可知。獸舞鳳來餘事耳，西成東作要熙熙。
雜興六首  其三 陸游
老無添處仍逢病，春欲殘時未減寒。架上漢書渾忘盡，床頭周易却常看。
雜興六首  其四 陸游
一身逋負愁賒酒，滿眼關山悔上樓。子細推來惟合睡，五更風雨已如秋。
雜興六首  其五 陸游
面顔日瘦口眼大，氣血頓衰鬚髮獰。不用凌烟寫冠劍，一蓑烟雨事春耕。
雜興六首  其六 陸游
故交零落形吊影，陳迹凄凉口語心。辛苦一生成底事，祈招空解誦愔愔。
南堂獨坐 陸游
晨坐南堂雙眼明，南山山色滿柴荆。片雲忽過失簾影，急雨初來聞竹聲。鸚鵡螺深生酒興，蟾蜍滴古助詩情。野人頻約天台去，幾緉青鞋了此行。
春雨示鄰曲 陸游
春來天氣苦蕭森，如縷雲升便作霖。寒溜何曾住一滴，綠陰忽已遍千林。蓴絲箭茁垂垂老，蓼浦菱塘灧灧深。聞道南山花尚在，約君携酒試同尋。
讀書 陸游
堯庭君相都俞盛，闕里師生博約深。我讀殘編食忘味，朱絃三歎有遺音。
新晴賞牡丹 陸游
杜門睡榻長蒼苔，滿眼新晴亦樂哉。小市忽逢蓴菜出，曲欄初見牡丹開。不嫌雨後泥三尺，且趁春殘醉幾回。自揣明年猶健在，東箱更覓茜金栽。
對酒 陸游
神僊豈易學，富貴不容求。百歲儻未盡，一樽差可謀。鐘鳴上方晚，桂發小山秋。處處多幽趣，攢眉勿浪愁。
病起遇晴有作 陸游
十日春雨霪，百疾投間作。呻吟雖甚苦，飲啗尚自若。筋骸則已疲，正氣亦消鑠。行年垂八十，所恃豈在藥。魔軍累百萬，指顧可盡縛。君看仁義師，何至用韜略。川雲忽破散，平地見日脚。無人畫此翁，縹渺立孤鶴。
定命 陸游
定命元知不可移，更兼狂疾固難治。履穿衣弊窮居日，齒豁頭童大耋時。耕釣詩多悲境熟，功名夢少感年衰。今朝雨歇春泥散，剩伴兒童鬭草嬉。
假山小池二首  其一 陸游
鑿池容斛水，壘石效遥岑。鳥喜如相命，魚驚忽自沉。風來生細籟，雲度作微陰。便恐桃源近，無人與共尋。
假山小池二首  其二 陸游
蓮嶽三峰峙，桃源一路分。池偷鏡湖月，石带沃洲雲。魚隊深猶見，禽聲靜更聞。巖幽林箐密，疑可下湘君。
春欲盡天氣始佳作詩自娛 陸游
浮雲飛盡見青天，拄杖閑拈瘦倚肩。漸喜綠秧分䆉䅉，又看畫柱坼鞦韆。雞豚雜遝祈蠶社，鼓笛喧譁競渡船。惟有此翁無一事，閉門贏得日高眠。
自詠 陸游
生草覆蝸廬，長鬚駕鹿車。貧猶思施樂，老不廢觀書。登覽携童稚，歌呼和里閭。躬耕亦何得，聊以遂吾初。
西村勞農 陸游
川雲散盡十分晴，繚出溪頭信意行。片片飛花隨步遠，離離芳草上牆生。村深日暖單衣爽，路轉沙平兩履輕。膰肉芬香坊酒釅，因來聊得餉春耕。
題廬陵蕭彥毓秀才詩卷後二首  其一 陸游
詩句雄豪易取名，爾來閑澹獨蕭卿。蘇州死後風流絕，幾許工夫學得成。
題廬陵蕭彥毓秀才詩卷後二首  其二 陸游
法不孤生自古同，癡人乃欲鏤虛空。君詩妙處吾能識，正在山程水驛中。
舍北溪上垂釣 陸游
大耋還家萬事非，垂竿好在綠苔磯。風和山雉挾雌過，村晚吳牛將犢歸。春漲新添塘灧灧，夕雲仍带雨霏霏。此生自笑狂顛足，依舊人間一布衣。
三月二十二日作 陸游
雨過草爭出，溪湍魚逆行。輕舟摘蓴菜，小市聽鶯聲。萬事已無夢，一樽猶有情。吾兒能講學，不必說無生。
書感 陸游
頭顱已可知，牙齒今復落。十步或再休，啜粥不及勺。身依一蒲團，壁挂兩芒屩。對客輒坐睡，有問莫能酢。念昔少壯時，心慕宦遊樂。初登平津館，晚入征西幕。雨暗駱谷烽，霜清散關柝。登高望中原，氣已吞雍雒。寧知事大謬，憔悴理征橐。單車去梁益，健席下沔鄂。還朝見故人，大馬黄金絡。後來固多士，鵷鷺照臺閣。婆娑郎吏間，祇自取嘲噱。歷思從來事，無鐵可打錯。幸得還故園，快若解束縛。閭里通有無，情厚不爲薄。泥行事春耕，日曝畢秋穫。隔牆喚鄰翁，濁酒聊共酌。
寒食 陸游
小市禁烟餘，東郊展墓初。桐陰覆碧井，泉脈入清渠。貧悴停遊舫，龍鍾廢荷鉏。西窗斜日在，且復勘殘書。
西村暮歸 陸游
天氣清和修禊後，土風淳古結繩前。村村陂足分秧水，戶戶門通入郭船。亭障盜消常息鼓，坊場酒賤不論錢。行人爭看山翁醉，頭枕槐根卧道邊。
舍外彌望皆青秧白水喜而有賦 陸游
此地天教著放翁，舍傍烟樹晚空濛。一無可恨得歸老，寸有所長能忍窮。東作已趨堯舊俗，南薰方詠舜遺風。謝安勳業能多少，枉是匆匆起剡中。
寄題太和陳誠之秀才遠明樓 陸游
宦遊再有江西役，南望廬陵每慨然。未見高樓出雲雨，但驚妙語雜風烟。諸公何止元和盛，獨我初非正始賢。筆力深知太遼絕，此詩它日勿同編。
蝸舍 陸游
蝸舍茨生草，龜腸飽淖糜。麥因多雨損，蠶遇閏年遲。徙義憂無勇，求仁戒自欺。此生雖欲盡，吾志未應衰。
東岡 陸游
東岡竹千竿，大者圍過尺。微風生其間，蕭蕭戛寒碧。我閑適一到，散髮坐磐石。萬事不累心，清嘯遂至夕。此君本傲世，獨我有夙昔。老惰恐作疏，時來寓琴弈。
首夏 陸游
亂山深處著柴荆，岸幘披衣露氣清。宴坐有書聊作伴，出遊無客獨題名。陰陰密樹花初盡，灧灧方池水已平。幾許人間堪笑事，今朝百舌頓無聲。
贈曾溫伯邢德允 陸游
髮似秋蕪不受耘，茶山曾許與斯文。回思歲月一甲子，尚記門牆三沐熏。卷裏聖賢能覿面，人間富貴實浮雲。二君才氣俱超絕，豈待衰翁誦所聞。
自述三首  其一 陸游
古井無由浪，浮雲一掃空。詩書修孔業，場圃嗣豳風。懼在饑寒外，憂形寤寐中。吾年雖日逝，猶冀有新功。
自述三首  其二 陸游
舊業還耕釣，殘年迫耄期。筋骸衰後覺，力量夢中知。客約溪亭飲，僧招竹院棋。未爲全省事，終勝宦遊時。
自述三首  其三 陸游
屏迹歸休後，頤生寂寞中。忍貧辭半俸，學古得全功。西埭村醅釅，東陂小彴通。經行有佳趣，稚子也能同。
示客 陸游
一點昏燈兩部蛙，客來相對半甌茶。典衣未贖身饒蝨，治米無工飯有沙。每爲采菱浮野艇，時因賣藥宿山家。青鞋到處堪乘興，不獨雲門與若耶。
對食戲作二首  其一 陸游
香粳炊熟泰州紅，苣甲蓴絲放箸空。不爲休官須惜費，從來簡儉作家風。
對食戲作二首  其二 陸游
米如玉粒喜新舂，菜出烟畦旋摘供。但使胸中無愧怍，一餐美敵紫駝峰。
對酒戲作二首  其一 陸游
杖頭高挂百青銅，小立旗亭滿袖風。莫笑村醪薄無力，衰顔也得暫時紅。
對酒戲作二首  其二 陸游
亂插酴醿壓帽偏，鵝黄酒色映觵船。醺然一枕虛堂睡，頓覺情懷似少年。
夏初湖村雜題八首  其一 陸游
市遠村深客到稀，草堂終日掩柴扉。釀成新蜜蜂兒靜，分盡殘泥燕子歸。
夏初湖村雜題八首  其二 陸游
嫩日輕風夏未深，曲廊倚杖得閑吟。地偏草茂無人迹，一對茭雞下綠陰。
夏初湖村雜題八首  其三 陸游
寒泉自換菖蒲水，活火閑煎橄欖茶。自是閑人足閑趣，本無心學野僧家。
夏初湖村雜題八首  其四 陸游
日落溪南生暮烟，幅巾蕭散立橋邊。聽殘賽廟鼕鼕鼓，數盡歸村隻隻船。
夏初湖村雜題八首  其五 陸游
胎髮茸茸漆不如，夏初安健勝春初。雙瞳懶看公卿面，却解燈前讀細書。
夏初湖村雜題八首  其六 陸游
從來抵死愛湖山，敢料天教半世閑。杜曲桑麻雖苦薄，灞橋風雪如相關。
夏初湖村雜題八首  其七 陸游
幽禽兩兩已成巢，新竹森森漸放梢。稻壟作陂先蓄水，野堂防漏却添茅。
夏初湖村雜題八首  其八 陸游
門巷蕭條長綠苔，經旬清坐罷傳杯。麴生風味那忘得，少待吾家芍藥開。
溪上露坐 陸游
水際風生爽拂裾，比鄰自集不勞呼。昏鴉杳杳飛初定，遠樹離離望欲無。新竹出林時解籜，小荷翻露已成珠。橋東一徑蒼苔滑，歸舍還須稚子扶。
北齋書志示兒輩 陸游
初夏佳風日，頹然坐北齋。百年從落魄，萬事忌安排。鄉俗能尊老，君恩許賜骸。饑寒雖未免，何足繫吾懷。
作盆池養科斗數十戲作 陸游
小小盆池不畜魚，題詩聊記破苔初。未聽兩部鼓吹樂，且看一編科斗書。
枕上 陸游
風竹無時靜，月窗終夜明。時時聽驚鵲，一一數殘更。吳楚民猶困，燕齊虜未平。功名天所命，吾志固難成。
晨起 陸游
終夜厭姑惡，經春無秭歸。溪雲生慘慘，林日澹暉暉。物外孤懷勝，人間百慮非。鄰翁剡中去，爲我買漁衣。
喜晴 陸游
葛衣初著喜新晴，寂寂虛堂一榻橫。乍坼孤花藏葉罅，晚歸雙燕拂簾旌。舞空不斷游絲直，掠地還飛落絮輕。剩欲倚闌尋好句，清笳已復動高城。
讀夏書 陸游
巨浸稽天日沸騰，九州人死若丘陵。一朝財得居平土，峻宇雕牆已遽興。
幽栖 陸游
何處是幽栖，城南路少西。楊花穿戶入，燕子避簾低。棋局聊相對，茶爐亦自携。溪頭雲易合，晚雨又成泥。
閑詠園中草木六首  其一 陸游
翦刀葉畔戲魚回，帔子花頭舞蝶來。領略年光屬閑客，一樽自勸不須推。
閑詠園中草木六首  其二 陸游
麝香萱草移東郭，錦子葵花買上原。兒喚乃翁閑一看，欣然曳杖出籬門。
閑詠園中草木六首  其三 陸游
一樹山櫻鳥啄殘，懸鈎半舍亦甘酸。兒童采得爭來餉，應念衰翁舌本乾。
閑詠園中草木六首  其四 陸游
綠侵小徑蟆衣草，青絡疏籬鬼带藤。未暇開編尋本草，且將名品問山僧。
閑詠園中草木六首  其五 陸游
日高未辦續晨炊，一碗村醅且療饑。盤箸索然君勿笑，桑間紫椹正纍纍。
閑詠園中草木六首  其六 陸游
仲夏園中百草靈，風吹露坼各青青。勸君辦取金鴉觜，不問昌陽與豨苓。
夜雨 陸游
初夏雨淋浪，簷聲繞四廊。感深頭易白，睡少漏偏長。紅捲簾旌溼，潤生衣焙香。清吟欲排悶，三嘆不成章。
晨起 陸游
海燕翩將乳，戎葵粲已繁。魚船初入市，蓴擔未過門。年耄停朝課，家貧省小餐。所欣行藥處，秧稻遍村村。
放翁 陸游
拜賜頭銜號放翁，家傳不墜散人風。問年已過從心後，遇境但行無事中。馬老豈堪空冀北，鶴飛猶得返遼東。道傍跌宕煩君看，閱盡時人臉尚紅。
過鄰家 陸游
老病在臂踝，終日不喜動。溪雲忽過前，袖手以目送。今晨光景佳，霽色入鳥哢。駕言出柴荆，暫作湖山夢。東村望鶴巢，西阜過獾峒。父老意欣然，爲我撥春甕。豈惟澆舌燥，亦用軟脚痛。形骸去繩檢，談笑得少縱。吳蠶初上簇，陂稻亦己種。端五數日間，更約同解糭。
東園 陸游
晨起東園去，消磨夏日長。隨鋤泉眼出，上爪藥苗香。琴挂山齋壁，龜搘道室床。始知彭澤令，真足傲羲皇。
曉出至湖桑埭 陸游
殘年孤寂不堪言，時喚平頭駕短轅。老氣猶能作羆卧，壯懷誰復記鴻軒。櫂歌縹渺城西路，烟樹參差埭北村。堪笑怪奇消未盡，夜來還夢屬櫜鞬。
雨夜觀史 陸游
讀書雨夜一燈昏，嘆息何由起九原。邪正古來觀大節，是非死後有公言。未能劇論希捫蝨，且復長歌學叩轅。它日安知無志士，經過指點放翁門。
雨復作 陸游
今日雲歸恰喜晴，小池忽見水紋生。窗昏又輟讎書課，卧聽蕭蕭打葉聲。
園中 陸游
稚竹侵簷綠，新桐覆井凉。閑身少羈束，隨處得徜徉。山鵲惺惚語，藤花掩冉香。吾詩有餘思，小復立西廂。
湖上遇道翁乃峽中舊所識也 陸游
大罵長歌儘放顛，時時一語却超然。掃空百局無棋敵，倒盡千鍾是酒仙。巴峽相逢如昨日，山陰重見亦前緣。細思合辱先生友，五十年來不負天。
老學庵北作假山既成即雨彌月不止 陸游
古者封禪歲，乾封輒枯旱。不言絕民食，徒欲曬日觀。我今作小山，纔及仞有半。下潴數斗水，草木稍葱蒨。蕞爾何足言，造物亦幽贊。冥冥一月雨，陰翳迷昏旦。芳草爭抽萌，珍木亦擢幹。龜魚出復沒，鳥雀聚仍散。彼天初何私，遺我耳目玩。遂令閭巷間，日厭鵓鴣喚。淖深樵蘇絕，有米不能爨。爲小乃害大，未可以理斷。憂懼塞胸中，當食屢興嘆。培塿固易平，荷鍤愧吾懦。
苦雨二首  其一 陸游
儘道迎梅雨，能無一日晴。窗昏愁細字，簷滴亂疏更。未怪蛙爭席，真憂水冒城。何由收積潦，簫鼓賽西成。
苦雨二首  其二 陸游
烟水茫無際，空階滴不休。一窗閑隱几，四月澹如秋。箔冷蠶遲績，泥深麥未收。家貧村酒薄，曷解老農憂。
五月初作 陸游
鄰舍舂新麥，家人拾晚蠶。推移逢夏五，賦與嘆朝三。遣日須棋局，忘憂賴酒甔。幽居有高致，多取未爲貪。
遊西村贈隱者 陸游
水清沙凈見遊魚，槐柳陰陰五月初。人似登仙惟火食，俗如太古欠巢居。熟聞高卧常扃戶，剩欲頻來共荷鉏。從此夢遊端有地，淵明不獨愛吾廬。
彷徉 陸游
家世由來出楚狂，湖山垂老得彷徉。讀書坐懶常中廢，得句因衰己旋忘。萬化隨緣寓蟲臂，百年何處異羊腸。忍饑到死知無恨，免使人嘲作飯囊。
碌碌 陸游
碌碌初何取，悠悠信所之。安貧無鬼笑，守道有天知。暑服黄縑製，晨餐赤米炊。今朝潦水退，村路得遨嬉。
讀陳蕃傳 陸游
莫笑書生一卷書，唐虞事業正關渠。漢廷若有真王佐，天下何須費掃除。
夏日晨起 陸游
華胥歸路萬山青，拈得烏藤繞舍行。兩眥尚餘殘睡美，一襟初受曉凉生。陰陰院落新桐影，寂寂房櫳乳燕聲。已罷小餐停卯酒，龜腸蟬腹不勝清。
醉舞 陸游
短帽簪花舞道傍，年垂八十尚清狂。茸茸胎髮朝盈櫛，炯炯神光夕照梁。令尹閱人三仕已，太山在我一毫芒。藥苗麥飯初何欠，全取愚儒百鍊剛。
北窗微陰 陸游
露滴林梢花送香，風吹池面雨輸凉。蠹書一卷作老伴，麥飯半盂支日長。學道莫如心自肯，杜門真與世相忘。君恩不報雖知愧，稊米安能益太倉。
夏夜 陸游
乞骸安晚節，養疾卧空村。月暗梟鳴樹，船歸犬吠門。藜羹加糝美，黍酒带醅渾。稚子能勤學，燈前與細論。
村居 陸游
鵯鵊穿林語，𪀉鵝並水鳴。饋漿憐道暍，裹飯助鄰耕。零落橋危斷，欹斜屋半傾。君毋笑偷惰，猶足盡吾生。
晚興 陸游
羸病時時劇，歡悰日日疏。睡憑書紹介，愁賴酒驅除。小蹇追凉處，輕衫出浴初。無人堪晤語，且復狎樵漁。
溪上 陸游
散髮倚胡床，風生水面凉。單衣縫白紵，雙屨織青芒。荷葉猶微赤，藤花已半黄。歸來村路晚，漁火耿蒼茫。
貧甚戲作長句示鄰曲 陸游
百屋堆錢四壁空，人生志願孰能同。蕭條齒髮難藏老，冷落杯盤可諱窮。斸筍不思鄣夏日，典衣那計禦霜風。知心幸有鄰翁在，一笑相從草莽中。
縱筆 陸游
冉冉殘年迫耄期，肱雖三折未成醫。北山愚公世方笑，東郭順子吾所師。萬里元非破賊手，一生無奈造物兒。梅雨初晴湖水滿，未妨把酒細哦詩。
入都 陸游
葵莧登盤酒可賒，豈知扶病又離家。朝行打岸濤頭惡，夜宿垂天斗柄斜。不恨山林淹歲月，但悲道路困風沙。鄰翁好爲看耕隴，行矣東歸一笑譁。
開局 陸游
八十年光敢自期，鏡中久已髮成絲。誰令歸蹋京塵路，又見新開史局時。舊吏僅存多不識，殘編重對只成悲。免朝愈覺君恩厚，閑看中庭木影移。
感舊 陸游
四十三年夢，今朝又喚回。平橋穿小市，細雨壓輕埃。老喜詩情在，慵愁史課催。時時還自笑，白首接鄒枚。
贈陸伯政 陸游
夜窗燈火老徒勤，自憫何時可策勳。未喪斯文天壽我，豈無餘子我思君。約通殘譜言猶在，細讀新詩筆欲焚。早晚皇恩許歸去，相呼同卧石帆雲。
雨夜 陸游
暮雨濯殘熱，史官非坐曹。忍慚靡粟帛，偷暇近詩騷。屋老孤燈闇，風顛萬木號。明朝有奇事，江閣看秋濤。
自局中歸馬上口占 陸游
幼輿只合著山巖，誤被恩光不蓋慚。人怪衰翁煩尺一，心知造物賦朝三。飛騰豈少摩雲鶻，蹙縮方同作繭蠶。安得公朝閔枯朽，早教歸卧舊茆庵。
秋雨 陸游
久占烟波弄釣舟，業風吹作鳳城遊。不知苑外芙蕖老，但見牆陰苜蓿秋。黄把裹書俄復至，朱顔辭鏡不容留。晚窗又聽蕭蕭雨，一點昏燈相對愁。
秋夜 陸游
庭院蕭條夜氣清，卧聽宮漏下宮城。旅懷生怕還鄉夢，留取殘燈伴雨聲。
求月桂 陸游
重重汗簡擁衰翁，百里家山夢不通。病眼可令常寂寞，煩君爲致數枝紅。
秋思二首  其一 陸游
烏帽翩翩九陌塵，杖藜誰記岸綸巾。遺簪見取終安用，弊帚雖微亦自珍。廊廟似聞憐老病，雲山漸欲屬閑身。牆隅苜蓿秋風晚，獨倚門扉感慨頻。
秋思二首  其二 陸游
霜露初侵季子裘，山川空賦仲宣樓。夢回最怯聞衣杵，病起常憂負酒籌。日月往來雙轉轂，乾坤成壞一浮漚。書生事業無多許，二寸毛錐老未休。
史院書懷 陸游
後死與斯文，猶能讀典墳。雖慚千載事，要是一生勤。石磑霏霏雪，銅爐裊裊雲。扶衰又秋晚，何以報吾君。
楚辭所謂桂數見於唐人詩句及圖畫間今不復見矣作二絕句屬山僧野人試求之  其一 陸游
小山桂枝今所無，一生到處問樵夫。細思不獨人間少，月裏何曾有兩株。
楚辭所謂桂數見於唐人詩句及圖畫間今不復見矣作二絕句屬山僧野人試求之  其二 陸游
丹葩綠葉鬰團團，消得姮娥種廣寒。行盡天涯年八十，至今未遇一枝看。
雨夜 陸游
細雨催扃戶，昏燈照擁衾。倦知秋漏永，瘦怯曉寒深。林鵲依簷宿，莎蟲入戶吟。此時搔短髮，誰會欲歸心。
九月初作四首  其一 陸游
菊佩糕盤節物催，老懷撫事一悠哉。年光半付殘編去，詩句時從倦枕來。零落朋儔今孰在，寂寥事業世方咍。兩叢月桂門前買，自下中庭破綠苔。
九月初作四首  其二 陸游
九月都門凜欲霜，羸軀恩免立鵷行。細書付吏謄初稿，和藥呼兒對古方。陋巷閉門常謝客，高齋掃地獨焚香。此生自計終何取，似有山林一日長。
九月初作四首  其三 陸游
碧海仙蓬感舊遊，暮年心事轉悠悠。登高此去無多日，扶病重來又過秋。十里樓臺迷巷陌，萬家砧杵戒衣裘。平生剩欠觀書債，四庫留人未許休。
九月初作四首  其四 陸游
富貴功名未足云，平生一飯不忘君。哦詩高韵凄金石，把釣幽情渺水雲。落葉打窗秋已暮，歸鴉泊樹日將曛。欲知老病常多感，革带今年減幾分。
暮秋 陸游
十日都門雨，風烟已暮秋。甑香新菽粟，篝暖故衣裘。意氣臨書健，形骸顧影愁。何時剡中路，秣蹇憩山郵。
重九不出遣懷 陸游
人生各自適飛潜，魚腹熊蹯豈得兼。並舍晚風傳藥杵，小窗殘日射書籤。昏瞳但怪花爭墜，衰鬢應無白可添。采菊泛觴終覺懶，不妨閑卧下疏簾。
暇日 陸游
身健官閑荷主恩，蕭然不異在家園。一池新墨生吟思，半篆殘香入夢魂。舊友無書知獨冷，小兒有命會孤鶱。藜羹粗足餘何事，鐘動三茅又斂昏。
憶三山 陸游
柳橋南北弄烟霏，門不常關客自稀。遣僕遠馱黄檗出，呼兒閑取白鷗歸。片雲忽起迷丹竈，潦水初生沒釣磯。一出可憐時屢變，又看刀尺製秋衣。
示子聿 陸游
故山誰伴隱茅茨，幸有吾家大耳兒。雨暗小窗分夜課，雪迷長鑱共朝饑。名場未捷寧妨學，史限雖嚴不廢詩。我死汝應傳鉢袋，勉持愚直報明時。
車中作 陸游
秋天近霜霰，吳地少風塵。時駕小車出，始知閑客真。新交孰傾蓋，往事漫霑巾。處處皆堪隱，桃源莫問津。
初寒偶出 陸游
霜氣凋關樹，晴光入市樓。閑人無造請，佳日亦遨遊。湖白方新出，淮𧍧亦易求。秋來幸無病，作意試新篘。
史院晚出 陸游
已乞殘骸老故丘，誤恩重作道山遊。龍津雨過橋如拭，鳳闕烟消瓦欲流。直舍小眠鐘報午，歸途微冷葉飛秋。心知伏櫪無千里，縱有王良也合休。
贈洞微山人 陸游
我年六十四，獲譴輸鬼薪。束書出東門，揮手謝國人。笑指身上衣，不復染京塵。時有一老翁，祝我當自珍。却後十五年，迎君浙江濱。我笑語是翁，豈說他生身。事果不可知，邂逅如隔辰。鶴髮無餘鬒，鶉衣仍苦貧。秋風旱河頭，握手一笑新。買酒烹雞豚，往事得具陳。試數同朝舊，零落增悲辛。與翁雖俱老，肝膽猶輪囷。千里亦命駕，何况託近鄰。秋高佳風月，相過莫厭頻。
九月十四日夜雞初鳴夢一故人相語曰我爲蓮華博士蓋鏡湖新置官也我且去矣君能暫爲之乎月得酒千壺亦不惡也既覺惘然作絕句記之 陸游
白首歸修汗簡書，每因囊粟戲侏儒。不知月給千壺酒，得似蓮華博士無。
初寒對酒 陸游
晨起常教置一壺，色如鵝氄滑如酥。侍郎取榼不須笑，司業與錢還復酤。霜路預愁騎款段，雪舟每憶釣菰蒲。寒花滿帽君無笑，醉倒偏宜稚子扶。
午晴試筆 陸游
葉脫園林夜夜霜，風和巷陌日猶長。軒車但怪容孤鶴，稊米安能益太倉。此去得非窮李廣，向來元是老馮唐。明窗攬筆聊揮灑，颯颯驚蛇又數行。
夜吟二首  其一 陸游
似睡不睡客欹枕，欲落未落月挂簷。詩到此時當得句，羈愁病思恰相兼。
夜吟二首  其二 陸游
六十餘年妄學詩，工夫深處獨心知。夜來一笑寒燈下，始是金丹換骨時。
閑詠二首  其一 陸游
身似地行僊，心非欲界天。輿竿聲軋軋，巾角影翩翩。買菊穿苔種，懷茶就井煎。歸來書繞坐，隨處一欣然。
閑詠二首  其二 陸游
久入春農社，新腰老衲包。紙裁微放矮，硯斲正須䫜。髯簿能爲祟，方兄任絕交。吾詩無傑句，聊復當談嘲。
遊張園 陸游
冷局歸差早，名園得緩行。穿林山驟出，度峽路微平。霜近柳無色，風生蒲有聲。出門還戃怳，滿路夕陽明。
客至 陸游
官閑身自得，客至眼殊明。靜算棋生死，閑分酒濁清。悠然劇談罷，偶爾小詩成。但恨桑麻事，無人與共評。
客去 陸游
客來拈麈尾，客去拂床眠。孤夢歸湖上，殘書墮枕邊。幽禽窺戶語，落日傍窗妍。暫爾名朝士，終然是地僊。
無客 陸游
今日了無客，翛然麈柄閑。硯涵鴝鵒眼，香斮鷓鴣斑。木落風初勁，雲低雨尚慳。西湖未暇到，卧看曲屏山。
次韵黄宮教見贈 陸游
士固未易料，世乃有若人。高標與曠懷，豈復容疏親。邂逅京塵中，握手一笑新。我雖讀古書，妙處愧斲輪。敢學狂接輿，歌鳳笑泣麟。空持鼻端堊，庶幾遇郢斤。獨立臨洪流，欲濟茫無津。君其幸教之，勿棄老病身。
書直舍壁二首  其一 陸游
三黜愧公議，再來仍冷官。志無重奮發，身有轉衰殘。加飯支餘息，添衣禦早寒。歸休應漸近，不是强心寬。
書直舍壁二首  其二 陸游
道山西下路，杳杳歷重廊。地寂聞傳漏，簾疏有斷香。渠清水馬健，屋老瓦松長。欲出重欹枕，無何覓故鄉。
韓太傅生日 陸游
珥貂中使傳天語，一片驚塵飛輦路。清霜粲瓦初作寒，天爲明時生帝傅。黄金飾奩雕玉觴，上尊御食傳恩光。紫駝之峰玄熊掌，不數沙苑千群羊。通天寶带連城價，受賜雍容看拜下。神皇外孫風骨殊，凜凜英姿不容畫。問今何人致太平，綿地萬里皆春耕。身際風雲手扶日，異姓真王功第一。
懷故山 陸游
老怯京塵化素衣，無端拋擲釣魚磯。碧雲又見日將暮，芳草不知人念歸。萬事莫論羈枕夢，一身方墮亂書圍。岷山學士無消息，空想燈前語入微。
西齋遣興 陸游
桐葉秋先霣，菊花寒更香。酒邊聊兀兀，身外本茫茫。小憩元非睡，長吟偶似狂。忽然思把卷，一笑就窗光。
雨夜作 陸游
十月多蚊蚋，昏昏氣未平。正須三日雨，却用一霜晴。閑館蕭條意，空階點滴聲。鐘殘撫枕嘆，歸夢幾時成。
掩戶 陸游
蔗漿那解破餘酲，一讀南華眼自明。香縷映窗凝不散，墨丸入硯細無聲。太山蟻垤初何有，佛國魔宮本亦平。此段光明誰障得，曠懷還與老書生。
卧疾 陸游
舊疾乘衰作，長貧與懶宜。羈愁惟付酒，史課未妨詩。雨入殘更滴，霜逢閏歲遲。新春真耄及，不用卜歸期。
晚歸 陸游
無事經秋別鏡湖，詩囊隨處累奚奴。樓頭寒日低將盡，陌上殘泥踏欲無。軒冕豈容關喜慍，簞瓢亦未費枝梧。畫橋綠浦歸來晚，一盞昏燈得自娛。
寂寂 陸游
接客厭紛紛，客去喜寂寂。今朝下簾坐，疏雨時一滴。地爐擁破褐，自笑懶無敵。新春儻得歸，更面九年壁。
獨坐有懷杜伯高 陸游
畫橋通小市，深院欲黄昏。愛月先移燭，留香每閉門。李侯有佳句，樂令善清言。老病貪搘枕，何由共一樽。
李允蹈判院送酒四斗予答書乃誤以爲二斗作小詩識愧 陸游
冷官誰顧雀羅門，一紙惟君肯見存。堪笑放翁昏至此，乘壺誤寫作朋樽。
感舊贈超師 陸游
一聲清蹕出行宮，百尺黄旗繡戲龍。我赴文場君受戒，道邊曾共望高宗。
雜書四首  其一 陸游
世味漸闌如嚼蠟，惟詩直恐死方休。四時風月元無盡，萬里江山更擬遊。
雜書四首  其二 陸游
一身頂踵無非病，兩飯齏鹽亦闕供。正可清言學夷甫，不須豪氣似元龍。
雜書四首  其三 陸游
枳籬莎徑入荆扉，中有村翁百結衣。誰識新年歡喜事，一雞一犬伴東歸。
雜書四首  其四 陸游
身似匡廬老病僧，閉門一衲坐騰騰。雨聲驚斷長安夢，惆悵西窗夜半燈。
送子虡赴金壇丞 陸游
與汝爲父子，忽逾五十年。平生知幾別，此別益酸然。念汝髮亦白，執手河橋邊。西行過臨平，想汝小繫船。悠悠陽羨路，渺渺雲陽川。京江昔所遊，想像在目前。今茲兩使君，幸有宿昔緣。汝雖登門晚，世好亦牽聯。顧於賞罰間，其肯爲汝偏。夙夜佐而長，努力忘食眠。醇如新豐酒，清若鶴林泉。棠宜使可愛，蒲正不須鞭。
今日史課偶少暇戲作五字 陸游
仲夏入都門，堂瓦忽已霜。史館方掄才，我亦廁其傍。三日敗一筆，手胝視芒芒。吏來督日程，炙冷不及嘗。今辰偶少靜，掃地欲焚香。市聲塞我門，騶呼過我牆。鄙性不耐喧，戃怳意欲狂。天生兩窮耳，只堪聽啼螿。
入局 陸游
殘年困簡牘，靜坐憶漁樵。鄙意慚輕出，殊恩免早朝。微霜凋綠樹，寒日滿朱橋。悵望滄波友，弓旌豈易招。
縱筆四首  其一 陸游
胸中略無一點事，眼底常展數行書。半饑半飽便可爾，衣食何須求有餘。
縱筆四首  其二 陸游
小兒讀書耕且養，老夫入朝仕易農。明春史成許歸去，父子相逐歌年豐。
縱筆四首  其三 陸游
晝倦夜常成美睡，病多老却未全衰。歸從冊府猶披卷，了却官書更賦詩。
縱筆四首  其四 陸游
坊遠不聞宮漏聲，三茅鐘殘窗欲明。山童睡熟呼不應，添水拂書翁自行。
送襄陽鄭帥唐老 陸游
鄭侯骨相非復常，伏犀貫額面正方。聲名赫奕動天子，家世富貴連椒房。武能防秋北平道，文合落筆中書堂。畿西謀帥國大事，當宁久弄黄金章。一朝丹詔自天下，兩班仰首看騰驤。鄭侯此行端可羨，繡旗皂纛戈如霜。三更傳令出玉帳，平旦按陣來毬場。宿兵萬竈盡貔虎，牧馬千群皆驌驦。酒酣賦詩幕府和，縱橫健筆誰能當。雖然鄭侯志意遠，虎視直欲吞北荒。榆林雁門塞垣紫，孟津砥柱河流黄。出師有路吾能說，直自襄陽向洛陽。
掩門四首  其一 陸游
身瘦不勝笏，官閑常掩門。漢廷雖好老，楚澤未招魂。硯潤蟾疏滴，香殘鴨尚溫。箇中殊會意，恨欠阿戎言。
掩門四首  其二 陸游
簌簌落高槐，陰陰長綠苔。只言門晝掩，不道客誰來。足痹思尋壑，愁生欠撥醅。吾兒能問事，梨栗且炮煨。
掩門四首  其三 陸游
舉手可及屋，積書高拄頤。忽聞疏雨滴，怳記故山時。點染聊成字，呻吟僅似詩。不關才思盡，碌碌本亡奇。
掩門四首  其四 陸游
寡求忘市遠，易足任囊空。院吏催呈史，家僮笑忍窮。鬢毛驚盡白，倉粟飫陳紅。賴有三峨夢，時時到枕中。
自嘲 陸游
野老家風子未知，天教甫里出孫枝。遍遊竹院尋僧語，時拂楸枰約客棋。是處登臨有風月，平生敭歷半宮祠。即今箇事渾如昨，喚作朝官却自疑。
乍晴出遊 陸游
八十山翁病不支，出門也賦喜晴詩。小樓酒旆闌街處，深巷人家曬練時。本借微風欹帽影，却乘新暖弄鞭絲。歸來幸有流香在，剩伴兒童一笑嬉。
送客至湖州市 陸游
偶駕雞栖送客行，迢迢十里出關城。誰知小市蕭條處，剩有豐年笑語聲。聊借野風吹醉頰，更憑陂水濯塵纓。故廬想見春回近，鄰曲家家已遍耕。
題史院壁四首  其一 陸游
命薄謀常拙，年衰力轉微。鷁飛元合退，羝乳偶成歸。汗簡慚靡日，流塵怯染衣。無端霜夜月，應照舊苔磯。
題史院壁四首  其二 陸游
槁木忘榮謝，閑雲任卷舒。慵爲繞枝鵲，寧作蠹書魚。羈旅心常折，親朋夢亦疏。溪頭釣船在，恐負此心初。
題史院壁四首  其三 陸游
白髮無餘鬒，蒼顔失故丹。旅遊多敗意，大屋每饒寒。出畏霜侵褐，歸乘日暖鞍。若非時得句，何以慰衰殘。
題史院壁四首  其四 陸游
苔遊平分路，銅環半掩扉。殘蕪寒不死，敗葉落還飛。責重何由塞，愁生但念歸。非無茅一把，世事苦相違。
寄二子 陸游
大兒新作鶴林遊，仲子經年戍吉州。日日望書常至暮，時時入夢却添愁。得官本自輕齊虜，對景寧當似楚囚。識取乃翁行履處，一生任運笑人謀。
訪客至北門抵暮乃歸 陸游
北郭那辭十里遥，上車且用慰無聊。九衢浩浩市聲合，四野酣酣雪意驕。清鏡新磨臨綠浦，長虹橫絕度朱橋。歸來熟睡明方起，卧聽鄰牆趁早朝。
恩除秘書監 陸游
群僊鶴駕去難追，白首重來不自知。才藝荒唐癡獨絕，功名蹭蹬老如期。海邊鄭叟窮耽酒，吳下韋郎晚學詩。扶上木天君莫笑，衰殘不似壯遊時。
寄題儒榮堂 陸游
軍容基禍廟謀疏，尚記文登遣使初。只道大功隨指顧，至今遺種費誅鋤。還朝不遣參麟筆，寓直空聞上石渠。剩辦殺青君記取，龍庭焚盡始成書。
夙興 陸游
鐘已樓頭動，燈猶帳外殘。霜濃愁枕冷，病起覺衣寬。鶴怨憑誰解，鷗盟恐已寒。君恩等天地，應許納微官。
館中書懷 陸游
流落逢明主，恩光集晚途。題名驚手戰，拜閣藉人扶。枉辱三華組，終歸一腐儒。庫書時取讀，猶足補東隅。
雜興十首以貧堅志士節病長高人情爲韵  其一 陸游
仕宦遍四方，每出歸愈貧。寒暑更質衣，笑倒鄰里人。今年作史官，坐糜太倉陳。無如思歸何，日夜望絕麟。區區牛馬走，齪齪蟣蝨臣。恩深老不報，肝膽空輪囷。
雜興十首以貧堅志士節病長高人情爲韵  其二 陸游
孟子闢楊墨，吾道方粲然。韓愈排佛老，不失聖所傳。伐木當伐根，攻敵當攻堅。坐視日月食，孰探天地全。一木信難恃，要憂大厦顛。安得孟韓輩，出爲吾黨先。
雜興十首以貧堅志士節病長高人情爲韵  其三 陸游
聖人固多能，藝乃以不試。嗟予少貧賤，日月成坐棄。矧今耄已及，甘食而美睡。道衰朋友散，斯文凜將墜。閉戶輒竟日，孰與講仁智。厭厭生意盡，何暇議李志。
雜興十首以貧堅志士節病長高人情爲韵  其四 陸游
少年喜結交，患難謂可倚。寧知事大謬，親友化虎兕。出仕五十年，危不以讒死。始畏囊中錐，寧取道傍李。老來多新知，英彥終可喜。豈以二三君，遂疑天下士。
雜興十首以貧堅志士節病長高人情爲韵  其五 陸游
昔我遊廬山，夜遇東林雪。灰深火正熟，膏減燈半滅。童驚林虎過，僧惜澗松折。至今每追想，可解肺肝熱。那知蓬山夢，忽繼此清絕。殊勝蘇子卿，餐氈持漢節。
雜興十首以貧堅志士節病長高人情爲韵  其六 陸游
觀人如觀玉，拙眼喜譏評。得失顧在人，玉固非所病。慶曆嘉祐間，人才於斯盛。王回僅一招，石介棄不聘。乃知天下士，成敗各有命。願君姑安之，天定豈不勝。
雜興十首以貧堅志士節病長高人情爲韵  其七 陸游
兩山如峨眉，一水若車輞。吾昔廬其間，百里臨莽蒼。少年手藝木，條幹日夜長。咿啞駕獨轅，迢遞摇兩槳。平生會心地，今乃寄夢想。何時喚鄰翁，烟水行布網。
雜興十首以貧堅志士節病長高人情爲韵  其八 陸游
貨財不可居，祿位不可饕。我爾本一家，何至皋蘭鏖。小夫謀人國，紛紛日煎熬。或謂性本惡，或謂經無褒。誤人方自此，孰如飲醇醪。清言亦自佳，遺事非徒高。
雜興十首以貧堅志士節病長高人情爲韵  其九 陸游
魯山粹而博，韶美曠且真。石渠東觀中，久矣無若人。飛僊驂鳳鸞，豈久混世塵。空餘文章在，常與日月新。我雖不足數，疇昔忝交親。尚想秋燈下，對影欹幅巾。
雜興十首以貧堅志士節病長高人情爲韵  其一○ 陸游
君子尚大節，又甚惡不情。魯連故可人，用意終近名。千載高夷齊，采薇忘其生。周公述易象，所以貴幽貞。去聖雖已遠，江左見淵明。我讀飲酒詩，朱弦有遺聲。
送任夷仲大監 陸游
往者江淮未徹兵，丹陽邂逅識耆英。叩門偶綴諸公後，倒屣曾蒙一笑迎。敢意癡頑成後死，相從彷彿若平生。小詩話別初何有，一段清愁伴櫓聲。
謝韓實之直閣送燈二首  其一 陸游
玉作華星綴絳繩，樓臺交映暮天澄。東都父老今誰在，腸斷當時諫浙燈。
謝韓實之直閣送燈二首  其二 陸游
舊友年來不作疏，華燈乃肯寄蝸廬。寧知此老蕭條甚，二尺檠前正讀書。
道山直舍 陸游
身世從來一蠹魚，討論猶記入朝初。自憐報國無他技，又領蘭臺四庫書。
館中營繕方一新而右文殿生芝草甚異 陸游
丹碧參差盛一時，殿楹三秀見金芝。漢庭漫道多才傑，天馬何勞作頌詩。
戲述淵明鴻漸遺事 陸游
桑苧柴桑一世豪，區區玩物亦徒勞。品茶未及毀茶妙，飲酒何如止酒高。
雪夜 陸游
雪屋透窗明，風簾撮夜聲。披衣擁爐坐，忘却在都城。
直舍獨坐思成都 陸游
錦城花絮送吳船，屈指東歸又幾年。群玉峰頭身老矣，百花潭上夢依然。青衫尚記稱狂客，白髮寧知作老僊。所恨酒腸非復昔，閑遊空負杖頭錢。
嘆老 陸游
鏡裏蕭蕭白髮新，默思舊事似前身。齒殘對客豁可耻，臂弱學書肥失真。漸覺文辭乖律呂，豈惟議論少精神。平生師友凋零盡，鼻堊揮斤未有人。
冬曉 陸游
恩免宵興趁曉班，養慵終覺愧吾顔。浮名半世虛催老，高卧何時復得閑。兩岸夕陽漁浦市，數峰寒靄沃洲山。扁舟來往無窮樂，此事天公豈所慳。
有懷梁益舊遊 陸游
土堠纍纍隻復雙，悠然殘夢對寒缸。亂山落日葭萌驛，古渡悲風桔柏江。虎印雪泥餘過迹，樹經野火有空腔。四方行役男兒事，常笑韓公賦下瀧。
孤坐無聊每思江湖之適 陸游
世上元無第一籌，此身只合卧滄洲。櫓摇漁浦蒼茫月，帆带松江浩蕩秋。有酒人家皆可醉，無僧山寺亦閑遊。老來閱盡榮枯事，萬變惟應一笑酬。
夢韓无咎如在京口時既覺枕上作短歌 陸游
隆興之初客江皋，連榱結駟皆賢豪。坐中无咎我所畏，日夜酬唱兼詩騷。有時贈我玉具劍，間亦報之金錯刀。舊遊忽墮五更夢，舉首但覺鐵甕高。樽前美人亦黄土，吾輩鬼錄將安逃。死生一訣信已矣，所恨膏火常煎熬。平生不愛葱嶺話，方術亦陋葛與陶。但當東歸棄百事，爛醉海上觀雲濤。
出東城並江而歸 陸游
上車容假寐，出郭當閑遊。遠笛臨風起，高帆到岸收。人歸花市路，客醉酒家樓。徑就東窗卧，孤燈欲話愁。
子聿欲暫歸山陰見乃翁作惡遂不行贈以此詩 陸游
鐘鳴豈復夜行時，文字相娛賴此兒。欲去復留知汝孝，未言先泣嘆吾衰。兩篇易象能忘老，百畝山畬可免饑。但報家僮多釀酒，一欄紅藥是歸期。
題趙生畫 陸游
東都畫手排浮萍，天子獨賞一趙生。幅縑尺紙皆厚賜，眾史妒媢都人驚。爾來一筆不復見，好事往往空聞名。奇哉此獨出劫火，論價直恐千金輕。老廉博士最別識，一見自謂雙眼明。老夫寓居旱河上，矮軸正向幽窗橫。飯餘捫腹看不厭，林外重閣高崢嶸。憑誰喚住兩禪客，水邊共聽烟鐘聲。
題宣律師畫像 陸游
秀目大頭顱，英姿舉世無。平生一瓦鉢，何處有天厨。
暇日弄筆戲書三首  其一 陸游
天地爲我廬，江山爲我客。北斗以酌酒，恨我飲量窄。人生但閉戶，烏用分菽麥。贈君玉函方，憒憒無皂白。
暇日弄筆戲書三首  其二 陸游
草書學張顛，行書學楊風。平生江湖心，聊寄筆硯中。龍蛇入我腕，疋素忽已窮。餘勢尚隱轔，此興嗟誰同。
暇日弄筆戲書三首  其三 陸游
胸懷幾雲夢，形骸一槁木。雖客長安城，未始忘退縮。古來豪傑士，强半死空谷。耐事勿動心，貧賤豈汝獨。
立春前後連日風雨 陸游
河岸春生綠，齋扉雨送昏。手鈔書半淡，巾漉酒微渾。餅餌連春日，歌呼近上元。所嗟今夕夢，不在石帆村。
武林 陸游
皇輿久駐武林宮，汴雒當時未易同。廣陌有風塵不起，長河無凍水常通。樓臺飛舞祥烟外，鼓笛喧呼明月中。六十年間幾來往，都人誰解記衰翁。
立春後十二日命駕至郊外戲書觸目三首  其一 陸游
身兼老病常歸卧，天半陰晴偶出遊。鸚鵡碧籠當戶外，鞦韆畫柱出牆頭。年華冉冉飛雙翼，夢境悠悠寄一漚。旅食都門那可久，少留應爲賦春愁。
立春後十二日命駕至郊外戲書觸目三首  其二 陸游
宮雲縹渺漏聲遲，夢裏華胥却自疑。春淺風光先盎盎，時平節物共熙熙。畫簾不捲聞人語，玉勒徐行避酒旗。閱盡輩流身獨健，恍如隨計入都時。
立春後十二日命駕至郊外戲書觸目三首  其三 陸游
丹成不服怕升天，豈料乘風到日邊。九陌樓臺生細靄，萬家弦管送流年。香車寶馬沿湖路，繡幕金罍出郭船。折簡亦思招客醉，不堪春困又成眠。
春夜 陸游
客向燈前老，愁從枕上生。雨聲添好睡，花氣散餘酲。舊事談誰聽，新詩鍊不成。惟當速歸老，鄰父待同耕。
訪客至近郊 陸游
訪客西郊路，停車小苑門。閑雲寧有雨，淡日不成暄。鷺下青蘋浦，鴉啼綠樹村。還家未索莫，隨分具魚飧。
車中作 陸游
雨過未生塵，寒輕不著人。斷雲飛苑路，高柳暗天津。憔悴非平日，呻吟又一春。絲毫寧有補，空負耦耕身。
倦飛 陸游
倦飛何意閉樊籠，冉冉年光過眼空。酒盡不妨沽巷口，詩成多是在車中。曾腰白羽心猶壯，不養丹砂頰自紅。所嘆暮年交舊盡，燈前情話與誰同。
遣興 陸游
馬迹車塵不到門，暮年萬事付乾坤。讀書浪苦只取笑，識字雖多誰與論。骨相元非金馬客，夢魂空繞石帆村。濁醪幸有鄰翁共，莫厭從來老瓦盆。
癸亥正月十日夜夢三山竹林中筍出甚盛欣然有作 陸游
新春身不到家園，東崦西村役夢魂。一夜四山雷雨起，滿林無數長龍孫。
謝徐志父帳幹惠詩編 陸游
平生聞若人，筆墨極奇峭。相望二千里，安得接談笑。一朝獲其詩，驚喜踰素料。夜窗取吟諷，寒燈耿相照。舂容清廟歌，縹緲蘇門嘯。蹴天浙江濤，照野楚山燒。每篇十過讀，玩味頭屢掉。正如啜名酒，雖愛不忍釂。看君亦華髮，氣壓萬年少。予昔從茶山，辱賞三語妙。文章老不進，憔悴今可吊。誰知牛車鐸，黄鐘乃同調。願君時來過，勿恤俗子誚。
河橋晚歸 陸游
曲巷連新市，層樓近小橋。青帘猶滴雨，綠浦恰通潮。簾影晴方見，笙聲冷未調。斜陽覓歸路，偏愛玉驄驕。
謝王子林判院惠詩編 陸游
文章有定價，議論有至公。我不如誠齋，此評天下同。王子江西秀，詩有誠齋風。今年入修門，軒軒若飛鴻。人言誠齋詩，浩然與俱東。字字若長城，梯衝何由攻。我望已畏之，謹避不欲逢。一日來叩門，錦囊出幾空。我欲與馳逐，未交力已窮。太息謂王子，諸人無此功。騎驢上灞橋，買酒醉新豐。知子定有人，詎必老鈍翁。
紹興癸亥余以進士來臨安年十九明年上元從舅光州通守唐公仲俊招觀燈後六十年嘉泰壬戌被命起造朝明年癸亥復見燈夕遊人之盛感嘆有作 陸游
隨計當時入帝城，笙歌燈火夜連明。寧知六十餘年後，老眼重來看太平。
出謁晚歸 陸游
萬卷縱橫眼欲盲，偶隨尺一起柴荆。淵魚脫水知難悔，野鶴乘車只自驚。苑路落梅輕有態，御溝流水細無聲。紅塵朝暮何時了，促駕歸來洗破觥。
思歸示子聿 陸游
平生愛山水，遊陟老不厭。此外惟讀書，垂死尚關念。方昔少壯時，萬里携一劍。自從還故山，日夜就收斂。蒙恩置三館，寒灰忽光焰。龍鍾氣纔屬，筆力安得贍。同舍多賢豪，揣分無乃玷。春來百疾作，沉痼困鍼砭。思歸入夢寐，歷歷數過店。問津始胥濤，繫纜望禹窆。小江齏餅美，梅市將酒釅。雲破山嶙峋，雨足湖瀲灧。二月柳勝槎，三月花如染。拄杖幸可扶，吾生尚何欠。更當與稚子，晨暮事鉛槧。天爵古所尊，榮名勿多占。
上元後連數日小雨作寒戲作四首  其一 陸游
呼兒取酒敵春寒，病起駝裘剩覺寬。萬事不妨高枕卧，始知老子耐悲歡。
上元後連數日小雨作寒戲作四首  其二 陸游
春風催暖入園林，一片雲生又作陰。留得梅花三日住，誰云造物本無心。
上元後連數日小雨作寒戲作四首  其三 陸游
烟籠天闕青鴛溼，水漲官河畫鷁浮。解賦春陰三十首，不應惟有宋鄜州。
上元後連數日小雨作寒戲作四首  其四 陸游
擬撥殘書出郭行，浮雲忽已敗春晴。窮閻今雨無車馬，卧聽深泥濺履聲。
出湧金門 陸游
出湧金門一黯然，初來猶是紹興前。都人百萬今誰在，惟有西湖似昔年。
書志示子聿 陸游
誤上蓬山亦已叨，所悲故里隔胥濤。還家未失屠羊業，報國元無汗馬勞。載筆敢言宗史漢，閉門猶得讀莊騷。小兒願與翁偕隱，正恐聲名未易逃。
入春念歸尤切有作 陸游
六朝覆育忝遺民，扶憊歸來雪鬢新。對酒無歡翻作病，愛詩何得但窮人。腰錢自昔妨騎鶴，絕筆何時到獲麟。鄉俗嬉遊重端五，剩烹糰糭喚比鄰。
書房雜詠二首  其一 陸游
賦性無他嗜，傳家但古書。堯咨洪水際，羲畫結繩餘。異學方攘斥，浮文亦掃除。挑燈北窗下，聊得遂吾初。
書房雜詠二首  其二 陸游
久客思鄉井，殘軀怯歲年。家能常食粥，口固不言錢。鐵補曾穿硯，韋聯屢絕編。卧聞兒講學，起坐失沉綿。
獨立思故山 陸游
溪水初生與岸平，橋頭新柳已藏鶯。詩緣遇興玲瓏和，酒爲逢知爛熳傾。青箬買來衝雨釣，烏犍租得及時耕。今朝獨立東風裏，嘆息無人會此情。
寓嘆 陸游
俗心浪自作棼絲，世事元知似弈棋。舊業蕭然歸亦樂，餘年至此死何悲。古人可作將誰慕，造物無心豈汝私。已决殘春故溪去，短蓑垂釣月明時。
後寓嘆 陸游
貂蟬未必出兜鍪，要是蒼鷹憶下韝。彭澤往歸端爲酒，輕車已老豈須侯。千年精衛心平海，三日於菟氣食牛。會與高人期物外，摩挲銅狄灞城秋。
新歲頗健寄青城故人 陸游
驕氣年來痛自鋤，似能略契度關書。神光出眥夜穿帳，胎髮滿頭晨映梳。吾道元知非土苴，此身那可付丘墟。岷山幸有丹爐在，青壁何時共結廬。
新年七十有九 陸游
中歲抱沉綿，詎敢望七十。造物偶脫遺，俯仰耄已及。寧知辱弓旌，扶憊去鄉邑。受恩不知報，懷抱空怏悒。天門邈難窺，地芥亦懶拾。隨身一詩囊，副以兩藥笈。何當復得謝，浩蕩脫維縶。擘浪畫楫飛，穿雲青鞋溼。餘年尚有幾，登覽當汲汲。狂吟題寺廊，大筆蘸墨汁。
春日訪客于逆旅及郊寺感而有賦 陸游
底事經年客帝鄉，風光淡沲日初長。野歌作氣老猶壯，花氣撩人醒亦狂。店壁拂塵尋舊字，寺樓極目送斜陽。告歸不過殘春事，杜曲桑麻亦未荒。
二月二日夢中作 陸游
零落薔薇委道傍，更堪微雨漬殘香。象床玉尺人何在，腸斷新裁錦一方。
對酒作 陸游
羨門安期何在哉，河流上泝崑崙開。白雲不與隱居老，孤鶴自下遼天來。春江風物正閑美，綠浦潮平柁初起。暮吹長笛發巴陵，曉挂高帆渡湘水。世間萬變更故新，會當太息摩銅人。脫裘取酒藉芳草，與子共醉壺中春。
西湖春遊 陸游
靈隱前，天竺後，鬼削神剜作巖岫。冷泉亭中一尊酒，一日可敵千年壽。清明後，上巳前，千紅百紫爭妖妍。鼕鼕鼓聲鞠場邊，鞦韆一蹴如登仙。人生得意須年少，白髮蘢鍾空自笑。君不見灞亭耐事故將軍，醉尉怒訶如不聞。
春晚用對酒韵 陸游
吾今歸哉復歸哉，草堂正對湖山開。座銘漆園養生主，屏列柴桑歸去來。一閑可敵八珍美，驪駒在門端可起。不緣老病日日增，世味從來淡如水。故人誰非白頭新，况復眼中無故人。但餘一恨未免嘆，掩關睡過今年春。
題館中直舍壁 陸游
幾年憔悴去清班，敢辱君恩誤賜環。但厭軟塵隨倦馬，不愁弱水隔神山。下帷寢飯群書裏，退食雍容眾雋間。行矣東歸竟何補，低回未免愧吾顔。
春晚懷故山 陸游
吾廬烟樹間，正占湖一曲。遠山何所似，䰀鬌千髻綠。近山更可人，連娟兩眉蹙。澗蟠偃蓋松，路暗圍尺竹。海棠雖妍華，態度終不俗。最奇女郎花，宛有世外躅。雖云懶出遊，閉戶樂事足。年來殊失計，久耗太倉粟。淖糜不救口，斷簡欲滿屋。兀兀不知春，青燈伴幽獨。
春社日效宛陵先生體四首 社雨 陸游
開歲纔幾時，春社忽已及。茫茫草色深，蕭蕭雨聲急。扶犁行白水，不惜芒屨溼。村童更可憐，赤脚牛背立。
春社日效宛陵先生體四首 社鼓 陸游
酒旗三家市，烟草十里陂。林間鼓鼕鼕，迨此春社時。飲福父老醉，嵬峨相扶持。君勿輕此聲，可配豐年詩。
春社日效宛陵先生體四首 社酒 陸游
農家耕作苦，雨暘每關念。種黍蹋麴糵，終歲勤收斂。社甕雖草草，酒味亦醇釅。長歌南陌頭，百年應不厭。
春社日效宛陵先生體四首 社肉 陸游
社日取社豬，燔炙香滿村。饑鴉集街樹，老巫立廟門。雖無牲牢盛，古禮亦略存。醉歸懷餘肉，霑遺徧諸孫。
局中春興 陸游
天知病眼困風沙，借與蓬山閱物華。微暖已迎新到燕，輕陰猶護欲殘花。幽窗寂寂書圍座，倦枕時時夢過家。立馬庭前還小駐，不妨閑試半甌茶。
久客 陸游
憔悴閑坊底，蕭條久客心。燕歸知社過，葉密覺春深。燈火愁殘史，塵埃嘆素琴。餘生猶有幾，去日苦駸駸。
幽居 陸游
花過鶯初懶，泥新燕正忙。病餘猶止酒，睡起獨焚香。拄杖嫌園窄，棋枰喜日長。北窗元可樂，不是傲羲皇。
春日絕句八首  其一 陸游
吏來屢敗哦詩興，雨作常妨載酒行。忽見家家插楊柳，始知今日是清明。
春日絕句八首  其二 陸游
二十四番花有信，一百七日食猶寒。眼中不是無春色，嘆息衰翁自鮮歡。
春日絕句八首  其三 陸游
門前喚擔買芳菲，白髮猶堪插一枝。舊厭蛙聲今喜聽，牆陰特地作盆池。
春日絕句八首  其四 陸游
故園蛺蝶最多種，百草長時花亂開。窮巷春風元不到，一雙誰遣過牆來。
春日絕句八首  其五 陸游
桃李吹成九陌塵，客中又過一年春。餘寒漠漠城南路，只見鞦韆不見人。
春日絕句八首  其六 陸游
便恐東皇促駕回，小軒無事且銜杯。不知何處桃花落，一片飛從屋角來。
春日絕句八首  其七 陸游
介亭南畔排衙石，剝蘚剜苔覓舊題。讀罷南豐數行字，滿山煙雨共凄迷。
春日絕句八首  其八 陸游
楊家園裏醉殘春，醉倩傍人拾墮巾。紅紫飄零不須嘆，東君渠自是行人。
嘆老 陸游
晨起梳頭滿鏡霜，豈堪著脚少年場。酒徒分散情疏索，棋敵憑陵意頡頏。寓世極知均醉夢，餘生只合老耕桑。石帆山下蓴絲長，待我還東泊野航。
春雨中偶賦 陸游
老子年來百事慵，不妨詩課尚能供。殘花已覺胭脂淡，煮酒初嘗琥珀濃。羸病不堪連日雨，孤愁偏怯五更鐘。舊交只有烏藤在，且伴禪床莫化龍。
戲詠落花 陸游
終年栽接待新春，一日隨風委路塵。愁殺主翁渠不管，爭如只作看花人。
思歸示兒輩 陸游
睡味甜如蜜，人情冷似漿。流年垂及耄，客子固多傷。興發雞豚社，心闌翰墨場。吾兒姑力穡，莫羨笏堆床。
東軒花時將過感懷二首  其一 陸游
小軒風月得婆娑，盡付流年與嘯歌。細數一春今過半，正令百歲亦無多。還家常恐難全璧，閱世深疑已爛柯。只欲閉門搘倦枕，晚風無奈落花何。
東軒花時將過感懷二首  其二 陸游
社雨晴時燕子飛，園林何許覓芳菲。江山良是人誰在，天地無私春又歸。殘史有期成汗簡，修門即日挂朝衣。人生念念皆堪悔，敢效淵明嘆昨非。
江亭 陸游
千載濤江上，書生誦所聞。鑄形尊越蠡，抉眼悼荆員。高鳥衝烟沒，輕舟壓浪分。何由從此逝，揮手謝諸君。
對食 陸游
天賦元無滿谷羊，不煩粱肉汙龜腸。忽逢客釜蒓羹美，遥憶山厨麥飯香。正有一簞元自足，縱嘲三韭亦何傷。江邊烟岫參差路，便喚漁舟莫治裝。
飽食 陸游
飽食無功愧汗青，燈前顧影嘆伶俜。馬衰猶養疑知路，龜久當捐爲不靈。腰下徒誇綬若若，鏡中何止髮星星。石帆回首初非遠，要及清秋斸茯苓。
記夢 陸游
旅夢遊何地，分明禹廟傍。不嫌村餉薄，但愛野蔬香。筍市連山塢，菱歌起夕陽。一蓑元所樂，枉道懶衣裳。
初夜暫就枕 陸游
街鼓鼕鼕欲斷時，官閑惟與睡相宜。褰帷卧看初升月，轉枕重思未穩詩。偃仰少安真得策，欠伸徐起頓忘疲。悠然已在羲皇上，莫遣兒曹取次知。
次林伯玉侍郎韵賦西湖春遊 陸游
西湖一別不知年，陳迹重尋麥嶺邊。山遠往來雙白鷺，波平俯仰兩青天。殘骸自覺難支久，一笑相從亦宿緣。旅食京華詩思盡，羨公落筆思如泉。
湖中微雨戲作 陸游
搓罷青梅指爪香，一杯聊復答年光。莫言老子無人顧，猶得西施作淡粧。
與兒輩泛舟遊西湖一日間晴陰屢易 陸游
逢著園林即款扉，酌泉煮筍欲忘歸。楊花正與人爭路，鳩語還催雨點衣。古寺題名那復在，後生識面自應稀。傷心六十餘年事，雙塔依然在翠微。
贈呂次翁 陸游
君得金丹雖未仙，放翁邂逅與忘年。空能處處誇詩句，不解時時贈酒錢。馬駿極知生冀土，鶴飛會見上遼天。爾來筆硯塵埃滿，剩欲相從乞一聯。
得子聿到家山後書 陸游
日日春陰愁出戶，汝今恰遇十分晴。桑林紫葚纍纍熟，稻垅青秧漫漫平。夢好定知行路健，書來深慰倚門情。柯橋道上山如畫，早晚歸舟聽櫓聲。
題齋壁三首  其一 陸游
小屋閑坊旋卜居，老人也看作吾廬。客知貪睡多留刺，兒未來歸自檢書。草賦萬言那直水，屬文三紙尚無驢。京塵日念家山樂，况值腰鐮割麥初。
題齋壁三首  其二 陸游
殘髮蕭蕭不滿簪，衰年亦自惜光陰。作碑諛墓已絕筆，紬史藏山猶苦心。穿破綠錢多稚筍，驚飛紅雨有幽禽。北窗睡起摩挲眼，更覺清風直萬金。
題齋壁三首  其三 陸游
一櫂秋風去已遲，釣竿恐失野人期。朝回補睡尋幽夢，客去偷閑練近詩。浮世本知緣苦薄，頹齡已與志俱衰。平生所慕孤山老，剩欲懷茶奠舊祠。
小飲 陸游
門生嘲喜眠，官長罵耽酒。人生自適爾，嘲罵亦何有。蒸我乳下豚，翦我雨中韭。杯盤雖不豐，吾兒起爲壽。車馬滿長安，誰肯顧衰朽。作詩付汝藏，千金珍弊帚。
贈傳神水鑒 陸游
寫照今誰下筆親，喜君分得卧雲身。口中無齒難藏老，頰上加毛自有神。誤遣汗青成國史，未妨著白號山人。它時更欲求奇迹，畫我溪頭把釣緡。
春晚 陸游
新綠成陰小雨時，幅巾蕭散與閑宜。燕歸赴訴經年別，鶯晚分疏出谷遲。曉枕呼兒投宿酒，暮窗留客算殘棋。翛然此意風塵表，正恐羲皇未必知。
天竺曉行二首  其一 陸游
三茆聽徹五更鐘，二竺穿窮九里松。無復官樓沽酒美，但煩湖水照衰容。
天竺曉行二首  其二 陸游
筍輿咿軋水雲間，慚愧忙身得暫閑。堪笑風中一黄葉，知看天外幾青山。
初見石榴花 陸游
吳中四月尚餘寒，細雨霏霏怯倚闌。老子真成興不淺，榴花折得一枝看。
夢遊三首  其一 陸游
太華峰頭秋氣新，醉臨絕壁岸綸巾。世間萬事惟堪笑，禹迹茫茫九片塵。
夢遊三首  其二 陸游
九秋風露洗頭盆，萬里雲烟腰带鞓。小甕松醪知已熟，與君爛醉不須醒。
夢遊三首  其三 陸游
客途幽夢苦凄凄，滿眼山川意却迷。條華朝驅雲外騎，河潼夜聽月中雞。
江亭晚思 陸游
本自無閑况有忙，遠坊兀兀送年光。太空不礙雲舒卷，高枕寧論夢短長。山破霽烟千萬疊，鳥橫潮浦兩三行。年來自笑詩情減，愁絕奚奴古錦囊。
上章納祿恩畀外祠遂以五月初東歸五首  其一 陸游
身似霜松老不枯，乞骸猶得侍清都。百錢濁酒渾家醉，六月飛蚊徹曉無。美睡不愁閑客攪，出遊自有小兒扶。買山尚恐巢由笑，敢問君王覓鏡湖。
上章納祿恩畀外祠遂以五月初東歸五首  其二 陸游
黄紙淋漓字似鴉，即今真箇是還家。園廬漸近湖山好，鄰曲來迎鼓笛譁。籩實傍籬收豆莢，盤蔬臨水采芹芽。皇家養老非忘汝，不必青門學種瓜。
上章納祿恩畀外祠遂以五月初東歸五首  其三 陸游
群玉峰頭孤夢斷，五雲溪上野舟回。傍人鷗鳥自然熟，到處藕花無數開。麥飯不饜常面槁，柴門閑掩自心灰。雨來正作盆山地，不怕冥冥半月梅。
上章納祿恩畀外祠遂以五月初東歸五首  其四 陸游
身是風前一斷蓬，經年竊食竟何功。倚天青嶂迎船出，撲馬紅塵轉眼空。網戶餉魚勝丙穴，旗亭送酒等郫筒。死前幸作扶犁叟，免使淮南笑發蒙。
上章納祿恩畀外祠遂以五月初東歸五首  其五 陸游
此身惟有一躬耕，乞得餘年樂太平。東觀並遊收昨夢，西湖重到付來生。一堤草露明晨照，半浦荷風颭晚晴。歷歷歸途皆勝事，江亭先聽櫂歌聲。
江亭 陸游
旅食京華興已闌，喜扶衰憊出重關。江波蘸岸綠堪染，山色迎人秀可餐。濠上觀魚非至樂，管中窺豹豈全斑。此行便問天台路，剩采靈芝換病顔。
題三茆邵道士雲隱二首  其一 陸游
興盡當年句曲秋，却歸罨畫弄扁舟。有時信脚來沙際，拾得殘雲補破裘。
題三茆邵道士雲隱二首  其二 陸游
尚嫌勾漏養丹砂，况種劉郎去後花。罨畫溪頭雲萬頃，不知何處是君家。
受外祠敕 陸游
放浪江湖迹已陳，今朝剩喜結銜新。讀騷未敢稱名士，拜賜猶應號散人。歸去還騎款段馬，醉顛重岸接䍦巾。行行漸近雲門寺，愈信人生有宿因。
感寓二首  其一 陸游
人生難控摶，古謂七十稀。壽夭雖小異，要亦同所歸。君看銜山日，耿耿有餘暉。投床方息偃，晨起復求衣。萬家同一役，負水關門扉。智叟與愚公，畢竟孰是非。
感寓二首  其二 陸游
老氏有至言，所貴知我稀。鄙夫急自衒，豈復擇所歸。君看珠在淵，草木借光輝。所以古達人，懷玉被褐衣。吾廬大澤中，歲苦水半扉。朱門固自好，我亦未必非。
肉食 陸游
平生愛枯淡，老病未免肉。殺戒苦難持，貪境則易熟。鄙夫五鼎少，達士一瓢足。紛紛刀机間，斷者豈復續。習聞謂當然，乍見可痛哭。長安多貴人，得此試一讀。
贈成封州 陸游
綠髮臨邊固已奇，不應憔悴客京師。極知自有封侯骨，但要無忘耕壟時。意氣覆氈書捷布，風流橫槊賦新詩。平生每恨相從少，滿眼關山又語離。
予以壬戌六月十四日入都門癸亥五月十四日去國而中有閏月蓋相距正一年矣慨然有賦二首  其一 陸游
三百六十日，扶衰得出都。略無新伎倆，仍是舊形模。世事蠻攻觸，人情越事吳。勿言蓴菜老，檥櫂醉湘湖。
予以壬戌六月十四日入都門癸亥五月十四日去國而中有閏月蓋相距正一年矣慨然有賦二首  其二 陸游
一百七十里，我行誰謂賒。期年初去國，度宿即還家。事似談春夢，身如寄客槎。石帆村好在，重理舊桑麻。
雨中別同朝諸公二首  其一 陸游
今日別交舊，街泥盈尺深。極知當作惡，追恨闕相尋。笑語關幽夢，江山入苦吟。新秋纔一月，留句待清砧。
雨中別同朝諸公二首  其二 陸游
雨點萬珠落，水聲群馬奔。纔能脫危路，未遽定驚魂。一掃枕中夢，即歸江上村。村醪莫嫌薄，隨事有雞豚。
出城 陸游
羈枕不成寐，羸驂曉出城。驛門深閉草，苑樹密藏鶯。老病安閑散，疏慵負聖明。津亭凝望久，惟是待潮平。
宿北錢清 陸游
晡時理舟檝，甲夜泊錢清。齏餅依然美，漁燈特地明。酒旗闌道出，風浪拍船鳴。未說鄉閭喜，江山亦有情。
老伶 陸游
老伶頭已白，相識不論年。時出隨童稚，猶能習管弦。烟林梅市路，風幔放翁船。餘酒堪同醉，君無惜醉眠。
舟行錢清柯橋之間 陸游
逾年夢想會稽城，喜挂高帆浩蕩行。未見東西雙白塔，先經南北兩錢清。兒童鼓笛迎歸艦，父老壺觴敘別情。想到吾廬猶未夜，竹間正看夕陽明。
寓蓬萊館 陸游
道山方夢斷，稅駕復蓬萊。海上羝應乳，遼東鶴已回。客驚添鬢雪，自笑久心灰。底事妨人睡，樓頭暮角哀。
乍自京塵中得歸故山作五字識喜 陸游
門巷如秋爽，軒窗抵海寬。初還綬若若，已覺面團團。引睡拈書卷，偷閑把釣竿。人生快意事，五月出長安。
初歸雜詠七首  其一 陸游
雪滿漁蓑雨墊巾，超然無處不清真。胸中那可有一事，天下故應無兩人。騎馬每行秋棧路，喚船還渡暮江津。酒樓僧壁留詩徧，八十年來自在身。
初歸雜詠七首  其二 陸游
齒豁頭童儘耐嘲，即今爛飯用匙抄。朱門漫設千杯酒，青壁寧無一把茅。偶爾作官羞問馬，頹然對客但稱貓。此身定向山中死，不用磨錢擲卦爻。
初歸雜詠七首  其三 陸游
八十可憐心尚孩，看山看水不知回。軟炊香甑桃花飯，淺酌清尊竹葉醅。平地本知多陷阱，群兒隨處覓梯媒。曠懷只待秋風起，十丈蒲帆海上開。
初歸雜詠七首  其四 陸游
換盡朱顔兩鬢皤，流年如此奈君何。早從學問求開益，晚悟文章要詆訶。每憶壯遊成獨笑，間逢老伴亦高歌。更餘一恨君知否，千載浯溪石未磨。
初歸雜詠七首  其五 陸游
窗下初收剝啄棋，疏簾窣地晝陰移。下巖石潤揮毫後，正焙茶香落磑時。癃老入朝元是錯，期年决去已爲遲。天公賦予誰能測，只吝功名不吝詩。
初歸雜詠七首  其六 陸游
小園五畝翦蓬蒿，便覺人間迹可逃。盡疏珍禽添爾雅，更書香草續離騷。藥苗可斸携長鑱，黍酒新成壓小槽。老入鵷行方徹悟，一官何處不徒勞。
初歸雜詠七首  其七 陸游
乞得身歸且浩歌，蕭然生世寄漁蓑。茶甘半日如新啜，墨妙移時不再磨。山寺蹋雲頻獨往，鄰家穿竹自相過。棋枰勝負能多少，堪笑傍人說爛柯。
湖上急雨 陸游
溪烟一縷起前灘，急雨俄吞四面山。造化等閑成壯觀，月明却送釣船還。
夏日獨居 陸游
平生本清凈，垂老更蕭然。已罷客載酒，亦無僧說禪。空庭朝下鵲，密樹晚鳴蟬。長日君無厭，新秋近眼邊。
溪上夜釣 陸游
少時妄意學金丹，八十溪頭把釣竿。露溼茭叢姑惡哭，烟深沙渚鷺鷥寒。登臨每嘆乾坤大，强健猶應歲月寬。作意清吟未須厭，如山殘稿後人看。
幽事 陸游
曳杖驚林鵲，投竿罥澗花。若非詩滿卷，只道夢還家。開士分朝飯，鄰翁喚午茶。悠然吾事足，歸路並山斜。
夙興 陸游
幽夢回千里，高城轉五更。窗虛送月落，竹動喜風生。自笑行安往，猶思坐待明。郊居少僮僕，手自闢柴荆。
文章 陸游
文章在眼每森然，力弱才疏挽不前。前輩不生吾輩老，恐留遺恨又千年。
閑遊四首  其一 陸游
觸熱辭行在，扶衰返故丘。亂蟬催落日，病葉報新秋。秣蹇投山驛，尋詩倚寺樓。不因行萬里，那信此生浮。
閑遊四首  其二 陸游
剡縣有佳處，吾行無定期。橫塘供晚釣，孤店具晨炊。約客同看竹，留僧與對棋。人生得自在，更老未爲遲。
閑遊四首  其三 陸游
我出亦何急，輟行還悵然。輕裝幸已具，老健更誰先。野飯聊支日，山蔬不直錢。此生終樂死，何以報皇天。
閑遊四首  其四 陸游
已破京塵夢，還尋剡曲遊。戴星離古戍，衝雨憩山郵。壁認曾題字，門橫昔渡舟。經行固多感，隨處寄悠悠。
夏日 陸游
赫赫炎威日正中，冰紈笛簟欲無功。一心願伴沙頭鷺，百計難呼木杪風。纖手削瓜刀似水，小罌分酒盞如空。洗心幸有高樓月，少待寒光出海東。
蜻蜓浦夜泊 陸游
風雨忽如秋已深，短篷今夜繫楓林。溪翁那問市朝事，蔬食不生杯炙心。橫截烟波飛健鶻，遠投沙渚落羈禽。斯遊誰道傷幽獨，猶有殘鐘伴苦吟。
幽興 陸游
微官那得繫疏慵，幽興渾如社酒濃。掃盡塵埃無一點，洗空幻翳有千重。百年到處俱羈客，萬里從來付短筇。身在有餘真妙語，杯羹何地欠秋菘。
避暑近村偶題 陸游
乞得身歸荷聖時，登臨筋力未全衰。楚祠草合三叉路，隋寺苔侵半折碑。孤店不妨乘月宿，扁舟頻爲看山移。紅塵冠蓋真堪怕，還我平生白接䍦。
南堂夜坐 陸游
老來日月駛，秋令俄更端。蟬號晚愈壯，螢火流空園。西風吹衣裳，蕭然謝炎官。飽食一事無，散髮坐前軒。河漢西南流，北斗何闌干。坐久光彩變，缺月涌金盆。欲睡復躊躇，草棘露已漙。徂歲何足道，死生付乾坤。
立秋前一夕作 陸游
螢度梧楸徑，鳥鳴蒲葦洲。寧知八十老，又見一年秋。賀監稱狂客，劉伶贈醉侯。吾身會兼此，已矣尚何求。
憶昔 陸游
憶昔西遊兩鬢青，即今鏡裏雪千莖。峨眉風月猶關念，濯錦鶯花已隔生。避暑有時移枕簟，畏人終日閉柴荆。此懷恨欠詩千首，且寄秋泉一再行。
自嘲 陸游
外澤裏常粗，元知似瓠壺。仕因無援困，學爲背時孤。軒蓋愁城市，風烟落道途。它年遊萬里，不必念歸吳。
夜坐庭中 陸游
大澤秋初到，荒庭夜自明。風雲生有候，河漢落無聲。病得新凉減，詩因少睡成。高枝有烏鵲，栖穩若爲驚。
養生 陸游
稟賦本不强，四十已遽衰。藥裹不離手，對酒盤無梨。豈料今八十，白間猶黑絲。咀嚼雖小艱，幸未如牛呞。昔雖學養生，所遇少碩師。金丹既茫昧，鸞鶴安可期。惟有庖丁篇，可信端不疑。愛身過拱璧，奉以無缺虧。孽不患天作，戚惟憂自詒。攣躄豈不苦，害猶在四支。二豎伏膏肓，良醫所不治。衣巾視寒燠，飲食節飽饑。虎兕雖在傍，牙爪何由施。老人不妄語，聊賦養生詩。
飲酒近村 陸游
放翁睡多少行立，人扶往赴鄰里集。痛飲山花插鬢紅，醉歸棘露霑衣溼。紗巾一幅何翩翩，庭中弄影不肯眠。莫欺此老今衰甚，曾見高皇狩越年。
遊山四首  其一 陸游
蕭散湖山路，天教脫馽羈。蟬聲入古寺，馬影度荒陂。樵唱時傾耳，僧談亦解頤。偏門燈火鬧，不敢恨歸遲。
遊山四首  其二 陸游
久客喜歸舍，况逢秋氣新。聊乘行艓子，閑覓住庵人。道士青芒屨，高僧白氎巾。更須苔井水，一爲濯京塵。
遊山四首  其三 陸游
病退行猶倦，山坡每少休。高枝聞鵲語，淺瀨見魚遊。偶有堪乘興，元無可遣愁。悠然又終日，爭路有歸牛。
遊山四首  其四 陸游
古寺不來久，入門空嘆嗟。僧亡猶見塔，樹老已無花。世事雖難料，吾生固有涯。殷勤一梳月，十里伴還家。
聞蛩二首  其一 陸游
蟬聲未斷已蛩鳴，徂歲崢嶸得我驚。八十光陰猶幾許，勉思忠敬盡餘生。
聞蛩二首  其二 陸游
稽首周公萬世師，小儒命薄不同時。秋蟲却是生無憾，名在豳人七月詩。
入秋遊山賦詩略無闕日戲作五字七首識之以野店山橋送馬蹄爲韵  其一 陸游
束髮初學詩，妄意薄風雅。中年困憂患，聊欲希屈賈。寧知竟鹵莽，所得纔土苴。入海殊未深，珠璣不盈把。老來似少進，遇興頗傾瀉。猶能起後生，黄河吞鉅野。
入秋遊山賦詩略無闕日戲作五字七首識之以野店山橋送馬蹄爲韵  其二 陸游
我昔西遊邊，萬里持一劍。風餐不自恤，露宿未嘗厭。棧危餘漢燒，山斷有秦塹。敢誇胡羊美，但懷巴酒釅。回首四十年，遠遊每關念。秋風跨蹇驢，尚喜道傍店。
入秋遊山賦詩略無闕日戲作五字七首識之以野店山橋送馬蹄爲韵  其三 陸游
周南太史公，道家蓬萊山。塵凡不可料，亦復居其間。屢奏乞骸骨，寬恩許投閑。羽衣碧玉簡，尚綴僊官班。黄精掃白髮，面有孺子顔。簡寂吾家舊，飄然時往還。
入秋遊山賦詩略無闕日戲作五字七首識之以野店山橋送馬蹄爲韵  其四 陸游
我行剡中路，茆店連溪橋。驢弱我亦饑，解鞍雨蕭蕭。投床得小憩，炊黍烹藥苗。舉手謝主人，去路盤山腰。沃洲在何許，秋葉紅未凋。遊僧不可逢，聊須問歸樵。
入秋遊山賦詩略無闕日戲作五字七首識之以野店山橋送馬蹄爲韵  其五 陸游
怕事真駑痾，老作入都夢。頭顱今何似，尚復堪自送。聯裾預登瀛，策馬從上雍。年衰當亟去，恩大容力控。雖言解朝籍，尚予侍祠俸。明年即八十，日月難把弄。著書則已矣，努力謀社甕。
入秋遊山賦詩略無闕日戲作五字七首識之以野店山橋送馬蹄爲韵  其六 陸游
吾才如蹇人，何許逐奔馬。吾文如醜女，惟藉粉黛假。向來已歸休，畢志向林下。塊然一愚公，初不繫用捨。國恩定難報，衰涕時一灑。人本不勝天，豈復論眾寡。
入秋遊山賦詩略無闕日戲作五字七首識之以野店山橋送馬蹄爲韵  其七 陸游
驢病比已損，秋風輕四蹄。朝遊支遁寺，暮涉干吉溪。青嶂環孤村，綠波溢橫堤。吾行本無定，所至窮攀躋。細推亦何樂，正類好鍛嵇。自今當務本，春蕪飽鉏犁。
村居四首  其一 陸游
白首歸來亦灌畦，任教鄰里笑栖栖。道心寧感兩雌雉，生計惟存五母雞。不恨閑門可羅爵，本知窮巷自多泥。暮聞鼓角猶人境，更欲移家入剡溪。
村居四首  其二 陸游
游子從來念故鄉，我歸仍得值豐穰。粗繒裁製襜褕暖，肥羜烹調餺飥香。對客不妨依几杖，呼兒時與話耕桑。却慚未解真齊物，猶揀山村靜處藏。
村居四首  其三 陸游
青藜杖出氛埃外，白版扉開水竹邊。造物與閑仍與健，鄉人知老不知年。齋居每袖持螯手，妄想寧流見麴涎。昨夜小庭風露冷，菊花消息已先傳。
村居四首  其四 陸游
石帆山下樂誰如，八尺輕舠萬頃湖。能釀人家分小榼，愛棋道士寄新圖。條枚積地樹雞柵，溝港接筒澆芋區。父子還家更何事，斷編燈下講唐虞。
六藝示子聿 陸游
六藝江河萬古流，吾徒鉆仰死方休。沛然要似禹行水，卓爾孰如丁解牛。老憊簡編猶自力，夜凉膏火漸當謀。大門舊業微如線，賴有吾兒共此憂。
七月十七夜五更起坐至旦 陸游
秋容淡如水，昨暮到江城。世事違高枕，年華入短檠。書中固多味，身外盡浮名。倚壁方清嘯，蓬窗已送明。
書懷四首  其一 陸游
不饑不寒萬事足，有山有水一生閑。朱門莫管渠癡絕，自愛茅茨三兩間。
書懷四首  其二 陸游
老人舉動須扶掖，跣婢椎奴少得閑。從此漸須都畫斷，疋如避難在空山。
書懷四首  其三 陸游
蝸廬自稱野人居，三尺明窗已有餘。從此要當常省事，時時小葺欲何須。
書懷四首  其四 陸游
苜蓿堆盤莫笑貧，家園瓜瓠漸輪囷。但令爛熟如蒸鴨，不著鹽醯也自珍。
湖上秋夜 陸游
湖上山銜落月明，釣筒收罷葉舟橫。不知身世在何許，一夜蕭蕭蘆荻聲。
書感 陸游
俗學方譁世，遺經寖已微。斯文未云喪，吾道豈其非。拔本寧餘力，迷途幸識歸。新凉起衰疾，燈火耿郊扉。
示兒 陸游
得道如良賈，深藏要若無。冶金寧輒躍，韞玉忌輕沽。儒術今方裂，吾家學本孤。汝曹能念此，努力共枝梧。
書適二首  其一 陸游
北崦千梢竹，東軒八尺床。徧行欣老健，熟睡領新凉。海石陳書几，陶詩貯藥囊。時時一到眼，亦足傲羲皇。
書適二首  其二 陸游
心清絕慾早，才薄去官多。月下時閑釣，雲邊每浩歌。野堂青草覆，山市白驢過。也有成功處，新降百萬魔。
放慵 陸游
往者耕仍養，中間仕易農。屢辭身老病，每荷上矜從。進愧門三戟，歸無畝一鍾。扶持得良藥，更放幾年慵。
登臨 陸游
儘道羈懷惡，登臨亦解顔。健嫌山路淺，狂恨酒尊慳。親友多疏索，漁樵自往還。有詩仍懶記，零落水雲間。
寓嘆 陸游
有位方憂失，無家豈念歸。賢愚竟誰得，今昨兩皆非。世事無長算，人情忽駭機。細思如意處，惟有釣魚磯。
居家 陸游
爲吏心雖懶，居家力尚餘。刈茅支屋漏，裁棘補籬疏。就井磨樵斧，持錢鍛藥鉏。毋勞嘆徒步，野鶴豈堪車。
舟中作 陸游
野老元無事，乘閑偶一來。微風市樓笛，落日寺街槐。梨大圍三寸，鱸肥疊四腮。鄰船不識面，呼與共銜杯。
筑舍 陸游
筑舍水雲鄉，蕭然似凈坊。粥鐺菰米滑，羹釜藥苗香。素壁圖嵩華，明窗讀老莊。與人元淡淡，不是故相忘。
雜感五首  其一 陸游
孔欲居九夷，老亦適流沙。忠信之所覃，豈間夷與華。况我州閭間，相視等一家。老稚各自力，勉蹈思無邪。
雜感五首  其二 陸游
十月可釀酒，六月可作醬。兒曹念乃翁，左右日供養。比鄰有老疾，亦復致一餉。老老以及人，此義古所尚。
雜感五首  其三 陸游
肉食養老人，古雖有是說。修身以待終，何至陷饕餮。晨烹山蔬美，午漱石泉潔。豈役七尺軀，事此膚寸舌。
雜感五首  其四 陸游
一氣不遽變，雨霽皆有符。死非一旦至，小疾爲前驅。人能謹察之，豈有倉卒虞。哀哉不知此，雖悔良難圖。
雜感五首  其五 陸游
養生孰爲本，元氣不可虧。秋毫失固守，金丹亦奚爲。所以古達人，一意堅自持。魔鬼雖百萬，敢犯堂堂師。
送陳懷叔赴上皋酒官却還都下 陸游
奇才初試發硎刀，疋馬秋風到上皋。地近雖同三輔重，時平無復五陵豪。極知穩步烟霄路，却要微知郡縣勞。歸去平津開首燕，吐茵應復忤西曹。
歸三山入秋益凉欣然有賦 陸游
藥物扶持美食眠，鏡湖仍遇素秋天。一年强起歸猶健，百口相看喜欲顛。碧瓦朱甍無傑屋，烏篷畫楫有新船。道山頂上雖清絕，萬頃烟波始是仙。
子聿至湖上待其歸 陸游
舍北犬吠迎歸航，老翁待兒據胡床。碧雲忽起欲吞日，黄葉自凋非霣霜。十風五雨歲則熟，左飧右粥身其康。豈無深谷結茅屋，父子讀易消年光。
晚行舍後 陸游
略彴東邊一徑深，杖藜行飯當登臨。稷山並海出遥碧，禹穴生雲成暮陰。殘歲自興遊子感，少年誰解老人心。歸來燈火參差夜，倦倚胡床續短吟。
秋夜讀書有感二首  其一 陸游
妄意斯文力弗勝，苦心猶欲付雲仍。數編魯壁家傳學，一盞吳僧夜講燈。南犬固應多吠雪，夏蟲那得解知冰。但令吾道常無墜，飲水何妨枕曲肱。
秋夜讀書有感二首  其二 陸游
齒髮凋殘志有餘，一編聊復遂吾初。老來每恨無同學，夢裏猶曾得異書。家世偏憎慕青紫，兒童切莫話龍豬。正令世世皆農圃，廉讓何妨化里閭。
治圃 陸游
小圃漫經營，栽培抵力耕。土鬆宜雨點，根稚怯鉏聲。紅果方當熟，清陰亦漸成。每來常竟日，聊得暢幽情。
村醉 陸游
髮已凋零齒已疏，飽諳成敗更誰如。貴人豈得常金屋，丞相那知起草廬。久泛江湖知釣術，晚歸壟畝授農書。一尊徑就村翁醉，未肯英雄許本初。
病卧 陸游
蕭條風雨又經旬，病卧真成不覿鄰。跨馬難酬四方志，耽書空盡百年身。碧花引蔓緣疏竹，黄雀呼群啄破囷。君見此時風味否，肯辭人笑橐裝貧。
書悔 陸游
衣食須耕稼，無端浪出遊。客途南北雁，世事雨晴鳩。蓬轉何時已，灰寒善自謀。江湖千萬里，何處欠漁舟。
航海 陸游
我老卧丘園，百事習慵惰。惟有汗漫遊，未語意先可。或挂風半帆，或貯雲一舸。趁潮亂鳴櫓，過磧細扶柁。近輒凌烟海，自笑一何果。邂逅得奇觀，造物豈付我。古湫石蜿蜒，孤島松磊砢。湘竹閟娥祠，淮怪深禹鎖。鬼神駭犀炬，天地赫龍火。瑰奇窮萬變，鯤鵬尚么麽。紛紜旋或忘，追記今亦頗。作詩配齊諧，發子笑齒瑳。
黄犢 陸游
賣刀買黄犢，用以事耕稼。凄風山北秋，缺月溪西夜。小童搢竹枝，相呼聊一跨。秋來作欄成，參差出林罅。青烟起草積，微火近茅舍。未言東作功，此景已可畫。
秋夜 陸游
老覺人間歲月遒，愔愔窗戶一燈幽。讀書已廢虛長夜，護塞無期負盛秋。病齒何堪食粱肉，殘軀惟念製衣裘。重陽卧看登高侶，滿地茱萸只自愁。
目昏頗廢觀書以詩記其始時年七十九矣 陸游
少時業詩書，慕古不自量。晨暮間弦誦，左右紛朱黄。積書山崇崇，探義海茫茫。同志三四人，辯論略相當。落筆輒千言，氣欲吞名場。忽焉六十年，綠鬢久已霜。食必觀本草，不療病在床。今秋又病目，始覺閑味長。車馬既不至，亦無書在傍。一坐漏十刻，甚倦則倚牆。蝴蝶吾前身，華胥吾故鄉。童子亦聽睡，不復呼燒香。
假山擬宛陵先生體 陸游
疊石作小山，埋甕成小潭。旁爲負薪徑，中開釣魚庵。谷聲應鐘鼓，波影倒松楠。借問此何許，恐是廬山南。
秋興二首  其一 陸游
拒霜慘淡數枝紅，石竹凋零不滿叢。小蝶一雙來又去，與人都在寂寥中。
秋興二首  其二 陸游
足力蹣跚少迎客，目視昏短常廢書。賴是門前秋水長，沙鷗未遽與人疏。
湖上夜歸 陸游
滿鏡新霜奈老何，扁舟日日醉顔酡。樂如逐兔牽黄犬，快似麾兵卷白波。霜近菊花猶未見，雨餘橙子已堪搓。湖桑小市人無數，爭看山翁擊檝歌。
晨起 陸游
戒婢篝衣徹扊扅，呼兒滌硯作隃麋。須臾開卷東窗下，即是先生無病時。
飯飽晝卧戲作短歌 陸游
爲農得飯常半菽，出仕固應甘脫粟。藜羹自美何待糝，况復畏人嘲苜蓿。今年還東已八十，視聽雖存鬢先禿。安能賣藥謀助道，但有知分堪養福。水車轆轆鄰餽魚，社鼓鼕鼕眾分肉。可憐老子暫膨脝，午睡窗邊自捫腹。
孤學 陸游
孤學雖違俗，猶爲一腐儒。家貧占力量，夜夢驗工夫。正復安三徑，寧忘奏六符。殘年知有幾，自怪尚區區。
自嘲 陸游
儒生窮事業，老去轉荒唐。長日中分睡，殘年有底忙。書常懶終卷，詩亦少成章。忽棄蓬窗去，花前又一觴。
試筆 陸游
清談數語猶疑過，平地徐行亦慮危。酌酒淺深須在我，更衣單複要隨時。
秋思三首  其一 陸游
烏柏微丹菊漸開，天高風送雁聲哀。詩情也似并刀快，翦得秋光入卷來。
秋思三首  其二 陸游
水際柴門一扇開，白頭羸病亦堪哀。阿誰得似桄榔杖，肯爲閑人萬里來。
秋思三首  其三 陸游
蒼顔莫怪少曾開，觸目人情但可哀。死去肯爲浮世戀，此身元自不應來。
晨起偶得五字戲題稿後 陸游
推枕悠然起，吾詩忽欲成。雖云無義語，猶異不平鳴。有得忌輕出，微瑕須細評。平生五字句，垂老愧長城。
野步 陸游
場圃農功畢，村鄰醉叟多。野風吹慘澹，海氣起嵯峨。婦女窺籬看，兒童拾穗歌。身閑不自樂，如此暮年何。
喜晴 陸游
一夜霜風掃積陰，簷間喚起有鳴禽。滿窗零亂梧楸影，鄰巷蕭條雞犬音。文史漸宜精討閱，湖山仍得飽登臨。園丁也解娛翁意，藝果移花已滿林。
自箴 陸游
带寬非復昔年腰，頰上餘丹日日消。切勿更爲兒戲事，解猿放鶴各消摇。
自喜 陸游
身閑僊不遠，食足富何加。庭卧長生犢，園開手種花。狂歌聲跌宕，醉草筆橫斜。八十明年是，衰殘豈復嗟。
自詒二首  其一 陸游
病中看周易，醉後讀離騷。不解書驢券，安能問馬曹。身隨遊宦困，氣爲屏居豪。清旦南堂坐，稽山秋更高。
自詒二首  其二 陸游
莊語畏如俳，端居要若齋。清虛集心腑，枯槁見形骸。自計愚無用，何傷老不諧。人生須廣大，勿作井中蛙。
對酒示坐中 陸游
綠橙丹柿鬭時新，一笑聊誇老健身。大度乾坤容縱酒，多情風月伴垂綸。初生京洛逢時泰，幼度江淮避虜塵。八十年間窮不死，猶能澗底束荆薪。
秋晚衰疾稍平聊識喜懷 陸游
世事紛紛博局中，豈知造物貸衰翁。短筇倚壁知身健，小甑炊粳喜歲豐。霜近平郊多雁落，雨頻斷港有船通。更餘一事生詩興，烏桕新添數葉紅。
偶出至近村 陸游
神爽無酣寢，身閑有劇棋。說詩橫楖栗，賒酒挈鴟夷。寺古殘香冷，溪深獨木危。往來元信步，不是赴幽期。
書宛陵集後 陸游
突過元和作，巍然獨主盟。諸家義皆墮，此老話方行。趙璧連城價，隋珠照乘明。粗能窺梗概，亦足慰平生。
鄉居 陸游
客問鄉居事，久居君自知。度橋徵士悔，過社旅人悲。社散家分肉，農閑眾筑陂。牆東新洗竹，我亦補藩籬。
重九無菊有感 陸游
重陽未見一枝菊，它日菊開生我愁。高興亭中香滿把，令人北望憶梁州。
記東村父老言 陸游
原上一縷雲，水面數點雨。夾衣己覺冷，秋令遽如許。行行適東村，父老可共語。披衣出迎客，芋栗旋烹煮。自言家近郊，生不識官府。甚愛問孝書，請學公勿拒。我亦爲欣然，開卷發端緒。講說雖淺近，於子或有補。耕荒兩黄犢，庇身一茅宇。勉讀庶人章，淳風可還古。
試筆 陸游
用筆如用人，利鈍烏可常。必欲責其全，無乃廢所長。宣城與晉陵，聲價略相當。不知今何年，森然集龜堂。和墨若瑿黑，搗紙如銀光。心手適調一，運此紫毫鋩。前却俱稱意，六驥馳康莊。聊復取一快，詎必師鍾張。
曠懷 陸游
曠懷何啻等沙鷗，外物相挻劇火牛。若信本心無一事，始知平地起閑愁。每逢達士惟長嘯，欲棄浮生尚小留。今旦微霜好風日，短筇且領鏡湖秋。
夢行小益道中二首  其一 陸游
棧雲零亂馱鈴聲，驛樹輪囷樺燭明。清夢不知身萬里，只言今夜宿葭萌。
夢行小益道中二首  其二 陸游
櫸柳林邊候吏迎，血塗草棘虎縱橫。分明身在朝天驛，惟欠嘉陵江水聲。
秋樹 陸游
秋風一夜吹橋樹，明日來看已非故。吳中九月霜尚薄，落葉半隨飛鳥去。老人心事感凋零，只欲逢秋醉不醒。范寬用意真難解，偏寫丹楓作畫屏。
雜感六首  其一 陸游
鶴乘軒車已堪嘆，狐戴髑髏何可親。勸君一笑掃除盡，來作人間百歲人。
雜感六首  其二 陸游
讒口安能作禍基，吾曹興廢豈無時。向來何事令公怒，問著渠儂自不知。
雜感六首  其三 陸游
艱危寧度瘦驢嶺，奔走莫隨肥馬塵。困阨終身元自好，可憐癡子恨無津。
雜感六首  其四 陸游
一尊易致蒲萄酒，萬里難逢鸛鵲樓。何日群胡遺種盡，關河形勝得重遊。
雜感六首  其五 陸游
老境睡多行立少，浮生會少別離多。安得此身重壯健，一杯朋舊共高歌。
雜感六首  其六 陸游
苦熱惟憂不復凉，轉頭忽已見清霜。道人若悟無寒暑，墮指流金總道場。
柳橋秋夜 陸游
帝青萬里月輪孤，掃盡浮雲一點無。正是吾廬秋好夜，上橋渾不要人扶。
訪隱者不遇 陸游
秋高山色青如染，寒雨霏微時數點。蘭亭在眼久不到，每對湖山輒懷歉。雅聞其下有隱士，漠漠孤烟起松崦。獨携拄杖行造之，枳籬數曲柴門掩。笛聲尚近人已遯，日啜薄糜終不貶。何如小住共一尊，山藜野芋分猿嗛。
蒼檜 陸游
北風捲野天晝晦，雨如弩鏃穿屋背。老夫下床行躡屐，稚子抱書坐持蓋。豈無長楸與巨竹，幹折枝摧共顛沛。孰能不動安如山，屹立庭前獨蒼檜。
農家歌 陸游
村東買牛犢，舍北作牛屋。飯牛三更起，夜寐不敢熟。茫茫陂水白，纖纖稻秧綠。二月鳴搏黍，三月號布穀。爲農但力作，瘠鹵變衍沃。腰鐮卷黄雲，踏碓舂白玉。八月租稅畢，社甕醲如粥。老稚相扶携，閭里迭追逐。坐令百世後，復睹可封俗。君不見朱門玉食烹萬羊，不如農家小甑吳粳香。
君子非好異 陸游
君子非好異，本意亦從眾。居然迫所愧，難復趨一鬨。孟軻遇齊王，夫豈不欲用。萬鍾養弟子，乃似以利動。惟其有辭受，百世尊道統。豈惟聖賢哉，學者固所共。
獨登東巖 陸游
早慕功名已絕癡，晚耽筆墨愈無奇。牧羝未乳身先老，化鶴重歸語更悲。朋舊在亡成斷夢，山河興廢入孤吹。悠然獨倚闌干笑，又過簪萸泛菊時。
灌園 陸游
八十身猶健，生涯學灌園。溪風吹短褐，村雨暗衡門。眼正魔軍怖，心安疾豎奔。午窗無一事，梨棗弄諸孫。
晨起 陸游
老尚貪書課，黎明即下床。不驚天乍冷，更覺意差强。蟾滴初添水，螭爐旋炷香。浮生又一日，開卷就窗光。
龜堂 陸游
莫笑龜堂老，殘年所得多。賦詩傳海估，說法度天魔。夭矯竹如意，鱗皴松養和。拈來示諸子，無事數相過。
蜀漢 陸游
蜀漢崎嶇外，江湖莽蒼中。冷官家世事，獨立古人風。已老學猶力，久窮詩未工。悠悠千載後，此意與誰同。
客有言泰山者因思青城舊遊有作 陸游
我登青城山，雲雨顧在下。月色縞巖谷，欲睡不忍捨。明朝下半嶺，頗怪哀湍瀉。山麓雲未歸，平地泥沒踝。乃知宿處高，所恨到者寡。有客談泰山，昔嘗宿石室。夜分林采變，暘谷看浴日。九州皆片塵，盛夏猶慘栗。我聞思一往，安得飛僊術。但願齊魯平，東封扈清蹕。
遊近村 陸游
度塹穿林脚愈輕，憑高望遠眼猶明。霜凋老樹寒無色，風掠枯荷颯有聲。泥淺不侵雙草屨，身閑常對一棋枰。茆簷蔬飯歸來晚，已發城頭長短更。
疏雨 陸游
簷間秋雨時一滴，絕似漢嘉方響泉。不聽此聲三十載，夢回搔首一凄然。
秋曉 陸游
菅席多年敗見經，布衾木枕伴殘更。嗈嗈天際雁初度，喔喔舍傍雞亂鳴。貸米未回愁竈冷，讀書有課待窗明。一秋最恨空階雨，滴破羈懷是此聲。
癸亥初冬作 陸游
開歲忽八十，古來應更稀。我存人盡死，今是昨皆非。愛酒陶元亮，還鄉丁令威。目前尋故物，惟有釣魚磯。
兀坐久散步野舍 陸游
澒洞風號木，蕭條雨滴階。忽思穿兩屐，聊用散孤懷。赤脚舂畬粟，平頭拾澗柴。先師有遺訓，萬事忌安排。
法雲寺 陸游
不到法雲久，秋高初一來。厨供菰白美，池蘸水紅開。橋畔逢遊衲，雲邊數過桅。同遊恨歸早，珍重約尋梅。
小徑登東山繚行自西北至溪上 陸游
行穿犖确度谽谺，小立風中客袖斜。衰草雙雙點飛蝶，長空一一送栖鴉。荻洲薄暮收魚網，茆舍初寒響緯車。誰道老人多感慨，未妨尊酒樂年華。
美睡 陸游
老來胸次掃崢嶸，投枕神安氣亦平。漫道布衾如鐵冷，未妨鼻息自雷鳴。天高斗柄闌干曉，露下雞塒腷膊聲。俗念絕知無起處，夢爲孤鶴過青城。
逆旅 陸游
秋晚南山行，小蹇就店秣。我亦念少休，無奈市兒聒。嗟爾亦坐饑，錙銖苦爭奪。其心計亦厭，陷溺無自脫。我欲救其本，汝勿謂迂闊。要傾江海大，一洗錐刀末。人生顧須幾，卒歲惟一褐。有地即可耕，何山不堪活。
東園 陸游
今日天霣霜，又見一日晴。晴寒病良已，扶杖東園行。瓦鼓息我倦，靜聽幽鳥鳴。花果四十株，手自培養成。疏密無行列，東園蓋强名。人看不滿笑，聊用適我情。
雜感四首  其一 陸游
買薪貸粟不曾知，一事無營盡日嬉。耋老却如童稚日，早眠晏起食無時。
雜感四首  其二 陸游
古言忍字似而非，獨有癡頑二字奇。此是龜堂安樂法，大書銘座更何疑。
雜感四首  其三 陸游
平生所聞宋華子，病忘乃與知道鄰。老夫歷盡世間事，始覺此公真可人。
雜感四首  其四 陸游
羲皇一畫開百聖，學者即今誰造微。文詞害道第一事，子能去之其庶幾。
渡頭 陸游
蒼檜丹楓古渡頭，小橋橫處繫孤舟。范寬只恐今猶在，寫出山陰一片秋。
小飲賞菊 陸游
菊得霜乃榮，性與凡草殊。我病得霜健，每却稚子扶。豈與菊同性，故能老不枯。今朝喚父老，采菊陳酒壺。舉袖舞翩僊，擊缶歌烏烏。秋晚遇佳日，一醉詎可無。
與兒輩小集 陸游
老子秋來樂事稠，吳秔新擣酒新篘。矮黄不待園官送，小白每煩溪女留。頓飽可憐頻夢與，半酣自喜有兒酬。不如意事何窮已，且放團欒一笑休。
舍北晚眺 陸游
平野沉寒日，遠村生暮烟。離離立紅樹，點點散烏犍。暫出不逾歲，告歸仍一廛。江湖初見雁，著眼送雲邊。
書室獨處欣然有詠 陸游
鑿空學道本無師，歇盡狂心頗自奇。閑坐始知冬日永，高談未覺耄年衰。治棺準備膏肓日，釀酒枝梧雨雪時。常笑祖龍癡到底，一生辛苦覓安期。
冬初至法雲 陸游
曉日曈曨露未乾，東中十月始微寒。牛閑處處農功畢，米賤家家酒盞寬。烟浦白鷗迎鼓枻，漁村紅樹入憑闌。歸舟莫恨無人語，手把陶詩側卧看。
感憤 陸游
形勝崤潼在，英豪趙魏多。精兵連六郡，要地控三河。慷慨鴻門會，悲傷易水歌。幾人懷此志，送老一漁蓑。
記老農語 陸游
霜清楓葉照溪赤，風起寒鴉半天黑。魚陂車水人竭作，麥壟翻泥牛盡力。碓舂玉粒恰輸租，籃挈黄雞還作貸。歸來糠粞常不饜，終歲辛勤亦何得。雖然君恩烏可忘，爲農力耕自其職。百錢布被可過冬，但願時清無盜賊。
村舍 陸游
剝啄敲村舍，丫叉揖主人。新牆拆龜兆，疏瓦斷魚鱗。紅粒炊畬粟，青烟鬰澗薪。得床思熟睡，寒犬苦狺狺。
自述 陸游
偶策青驢出，還將白鶴隨。鍊丹留日觀，采藥上天池。送客清秋棹，留僧靜夜棋。從來閑姓字，不遣世人知。
泊舟湖橋酒樓下 陸游
縹緲雲邊罨畫樓，空濛雨外木蘭舟。誰知老子清狂甚，獨占城南十里秋。
庵中雜書四首  其一 陸游
蒲龕坐久暖如春，紙被無聲白似雲。除却放生并施藥，更無一事累天君。
庵中雜書四首  其二 陸游
謀生安用苦區區，豆飯藜羹未遽無。若使天年猶合活，不妨自有穀於菟。
庵中雜書四首  其三 陸游
萬物並作吾觀復，眾人皆醉我獨醒。走遍世間無著處，閉門鋤菜伴園丁。
庵中雜書四首  其四 陸游
茅茨一室有餘樂，轍環四海誰知心。輟耕垅上鴻鵠志，長嘯山中鸞鳳音。
連日暴下薾然不支戲作 陸游
老子心如行脚僧，秋風久已辦行縢。紙衾夜夜江湖夢，小復遲留待判懲。
大風 陸游
風大連三夕，衰翁不出門。兒言卷茅屋，奴報徹蘆藩。狼藉鴉擠壑，縱橫葉滿園。乘除有今旦，紅日上車軒。
野興二首  其一 陸游
掃盡紅塵閉是非，舍傍好在舊苔磯。壺中春色松肪酒，江上秋風槲葉衣。一片共知雲偶出，千年誰識鶴重歸。勿言野外無供給，雪後連山藥草肥。
野興二首  其二 陸游
樓蘭勛業竟悠悠，聊作人間汗漫遊。半谷雲霞丹竈熟，一天雷雨劍池秋。徜徉藥市經旬醉，問訊巢仙數夕留。却過故廬應一嘆，岸邊猶繫采菱舟。
若耶村老人 陸游
昔聞若耶村，意象乃物外。皤然阡陌間，來往幾鮐背。無論百歲翁，甲子數至再。我來親見之，殊未輟耕耒。曩事一一言，多聞雜諄誨。回頭指丁壯，此是曾玄輩。有翁又過我，家有孫五代。指呼取斗酒，山果雜細碎。顧我使云年，慚縮不能對。恭惟大父行，不覺投杖拜。養生惟一嗇，此在吾術內。翁能信踐之，成就乃爾大。我今纔耄及，耳目已憒憒。長庚雖餘輝，敢與明月配。
霜曉 陸游
霜有連甍白，林無一葉青。紙衾圍栗烈，風響送東丁。酒盡尊餘滴，灰深火撥星。蓬窗了無事，默坐養黄庭。
山澤 陸游
我本山澤人，散誕傲簪裳。宦遊五十年，天遣還農桑。東阡南陌間，吾亦愛吾鄉。楚祠坐秋社，隋寺觀夜場。醉迷采蒼耳，旅飯炊黄粱。自疑太古民，百年樂未央。有時閑暇時，頗復誦老莊。亦嘗遊岷峨，略聞度世方。氣爲東道主，主安客自長。却後五百年，見我灞城旁。
遠遊 陸游
姓字不須通，從來號放翁。月明登暑雪，木落過秋風。處處題僧壁，時時卧釣篷。始知侯萬里，未必是英雄。
北窗 陸游
破屋頹垣嘯且歌，一窗隨處寄婆娑。閱人每嘆同儕少，遇事方知去日多。雲溼沙洲秋下雁，雨來荻浦夜鳴鼉。何時更續扁舟興，剩載郫筒醉綠蘿。
醉題 陸游
目光炯炯射車牛，何至隨人作浪愁。身處江湖如富貴，心親魚鳥等朋儔。孤帆滅沒三湘曉，野店荒寒二華秋。醉墨不容塵土汙，憑君試訪寺家樓。
幽居 陸游
練褐藤冠物外裝，下簾留住欲殘香。瀟湘客過誇漁具，灊皖僧來說藥方。詩未遽衰猶跌宕，書雖小退亦軒昂。不緣厭靜尋幽事，老去無如白日長。
連陰欲雪排悶 陸游
先生經旬甑生塵，藜羹不污白氎巾。魯連敢謂天下士，摩詰要是山中人。溪從灘瘦愈刻厲，山自木落增嶙峋。雲重惟愁雪欲作，梅花忽報一枝春。
示子聿 陸游
古學尊皇極，淫辭斥異端。人才如爾少，老健及吾難。身退桑榆暖，家貧菽水歡。人生粗足耳，衣食不須寬。
項里溪上見珍禽曰溪鵲相隨數十步不去 陸游
涉溪來過東溪老，斷枝槁葉紛如掃。忽逢溪鵲昔未識，言語惺憁羽毛好。異哉馴狎若可呼，迹雖甚疏情有餘。上穿蒼烟立高樹，下踏白石窺遊魚。老夫日日溪頭行，見此不妨雙眼明。定交物外從今始，豈獨沙鷗可與盟。
冬夜對書卷有感 陸游
人生如夢終當覺，世事非天孰可憑。萬卷雖多當具眼，一言惟恕可銘膺。所聞要足敵憂患，吾道豈其無廢興。白髮蕭蕭年八十，依然父子短檠燈。